text:
Social Democracy gaw Democracy Socialism (Soviet style) n re. Raitim, Capitalism hte Socialism hpe pawng gumhpawn da ai mung masa pinra rai nga ai.
Democratic Capitalism gaw Arang Madu (capitalist) ni hpe tsepkawp ahkaw ahkang hpaw let, wanglu wanglang kadai mung kadai tinang lu galaw ai daram ja gumhpraw tam mahkawng la lu na ahkaw ahkang hpaw ya ai Mung Masa rai nga ai.
Social Democracy hpe kadun hku tsun ga nga yang, "lu ai ni kaw na law law la nna, n lu ai ni hte garan jaw na," ngu ai lachyum re. Asuya gaw shang gumhpraw law law lu ai ni kaw na tax grai law hkra hta la nna, n lu ai ni hpe mung ngasat ngasa madang nau n shai hkra jaw sha ai rai nga ai. Dai hpe welfare state mung nga ma ai. Uropa mungdan ni kaw jailang ai ladat rai nga ai.
Myen Mung kaw jailang mat wa ai "Myanma way Socialism" hkrat sum mat ai gaw Capitalism (Arang Madu) ni hpe tsep kawp ninghkap ai majaw, ja gumhpraw chye tam ai sutdu ni yawng hpe jahprawng kau nna, Mungdan ting matsan mat ai majaw rai nga ai. Nambat 2 Mungdan Majan gaw Capitalism a majaw byin ai majan re majaw, majan ngut ai hpang majan a tsin yam hkrum hkra lai mat wa ai mungdan ni gaw Capitalism hpe grai nan hkrit mat ai majaw socialism ngu ai ideology hpe hkap la wa ai ten rai nga ai.
Raitim, Uropa Mungdan ni gaw dai capitalism hpe n ninghkap ai sha, Socialism hpe mung hkap la nhtawm lahkawng yen hpe kaja ai hku jailang mat wa ai shaloi, awngdang ai Mungdan ni tai wa masai.
Amerika Mungdan gaw Mungkan majan kaw mi lawm wa tim, shi mungdan kata de Pearl Sanghpaw daru (Pearl harbor) hta lai nna, majan a tsin yam dai ram n hkra lawm ai. Dai majaw, Capitalism gaw Amerika a n-gun tai wa sai. American Dream ngu ai gaw, tinang shakut ai hte maren, tinang akyu hkam sha na, tinang gam maka tinang gawgap lu na ahkaw ahkang hpe tsun ai rai nga ai. Dai majaw, nang n galaw yang, majoi joi n lu wa ai.
Uropa Mungdan (welfare state) ni hkan gaw, nang bungli n galaw tim, nang hpe asuya hku nna, nga shara jaw na, lusha jaw sha na rai nga ai. Amerika kaw gaw nang n galaw yang lam makau de du mat chyalu rai nga ai. Lusha chyawm gaw lu sha na ndai, raitim rawng na dum nta du hkra gaw n lu jaw nhten.
Raitim, Uropa kaw gaw, nang grai wa lusu hkra galaw la na n loi nga ai. Asuya ni ahkun (tax) grai law ai. Nang lu la na arang kaji kajaw sha ngam na. Amerika kaw gaw, nang galaw lu ai daram, nang kaw arang ngam mai ai.
Dai gaw, Social welfare state ni hte capitalism ni a shai ai lam rai nga ai.
Social Democracy (Europe) hte Democratic Capitalism (USA) shai ai lam....


c: text/html

text:
Myitrum manang ni , “Ahkyak Mahtai” ngu ai Ga Shagawp re yaw. Lai wa sai September hta sha, Pangwa jarit hpundung 5 kaw, Shawnglam Hpa-awn Dkb Naw Hpan a hpyenhpung ni, tinang a machyu pala n law n la angaw angam hte sha, M ni hpe hkap gasat manga yang, M Du ni hte hpyenma ni law law hkrat sum ma ai da. Shakre la na aten dep Dkb Sing Hkaw woi awn ai tinang hpyen hpung ni machyu pala aten dep bai wa sa ya lu ma ai majaw, atsawm sha lu gasat anyawp kau nna, awng padang bai dip la lu sai shiga na lu ai. Shara shagu na, M Lagaw Lam Hpyenhpung ni gaw, KIA hpe kaning di n gasat gwi saga ai. Nbungli Dap ni she bai rawt manu ngu ma ai majaw, nbungli n mai lung hkra, KK gaw duhkra ladaw hpe bai hkap lajang kau ya u ga; aja awa akyu bai hpyi ga yaw. M ni gaw, anhte akyu chye hpyi hkra gabaw ni langai hpang langai jaw nga ma ai. Chyeju kaba she ngu ra sai i.
JIC
Ahkyak Mahtai
Tsawra kahpu kanau wa,
Ihteng ja ja myit yu na;
Ahkyak mahtai hpa rai kun?
Ahpyen majan mahtai kun?
Atsawm sha she myit yu mai?
Ahkyak madung nhpa rai?
Majan mahtai tsawm na i?
Mungmasa ahkyak madung i?
Mayam myit hpe shawng malaw,
Kraw kata na htawk shapraw;
Atsai awai shaw kabai,
Myit hkrum gumdin ahkyak sai;
Mungmasa tengman jaw ang,
Mahkrun hta hkawm sa shanang;
Ahkyak madung mungmasa,
Myit dum hprang ga lu yaw ya…..
Shanglawt Tsing
(2.10.2012, 5:00Am)

robotstxt: allowed

filter: keep


text:
Daw – III
Wunpawng Mungdan Shanglawt Hpung a Ningpawt Ninghpang Madung Tara Kanu Ni.
Wunpawng Mungdan Shanglawt Hpung a ningpawt ninghpang madung tara kanu nig aw:-
1. Myu tsaw, Mung tsaw masa.
2. Dimokresi.
3. Mungshawa a nga mu nga mai lam ni re.
Hpung kaw nna galaw saw a ai magma bunglu ma hkra hta n’dai madung tara kanu ni hpe lam woi ningshawng tara
shatai nna galaw sa wa na.
1. Myu Tsaw Masa
Wunpawng Amyu sha ni gaw Mungdan lu ai Amyu re. Shanglawt ai Amyu re. Raitimung, lai wa sai ten Tsa ning ka ang hkup ( Half Cen-tury) jan kaw nna Maigan mungmaden ni a n-pu de mayam tai wara sai. Dai lam a n pawt n hpang hpe sagawn yu ai shaloi, Wunpawng Amyu sha langai mi hku nna tinang a Amyu hte Mungdan hpe tsawra makawp maga chye ai Myu tsaw myit hpe sharawt na malai Gumchying Gumsa Chyanun Ninglen Masa hta chyu len nga, arau shada wa zep hkat, bru sha hkat na lam hta chyu dek lek nga nna, Maigan hpen du ai shaloi hkap shingdaw shingle gasat manga kau lu na daram myit hkrum kahkyin gumdin ai lam n-nga ai majaw, byin wa sai lam ni hpe mu lu ai. Dai majaw, dai ni Wunpawng Mungdan Amyu sha ni hta hpring tsup ngang kang ai Myu Tsaw Myit
rawng ra sai.
Myu Tsaw Myit Ngu Ai Hta:
(1) Tinang Amyu hte Mungdan ngang grin nga hkra tsawra makawp maga da mayu ai myit.
(2) Tinang a Mungdan hte Amyu Shanglawt na hpe ra sharawng ai myit.
(3) Tinang a Mungdan hte Amyu hpe rawt galu kaba wa shangun mayu ai myit.
(4) Tinang a Amyu sha ni hpe myit hkrum kahkyin gumdin nga shangun mayu ai myit.
(5) Tinang a Myu hte Mungdan hta arawng la chye ai myit.
(6) Tinang a Myu hte Mungdan a matu tinang a Asak, tinang a hkum hte tinang a nga mu/mai lam yawng hpe ap nawng kau lu ai myit.
(7) Tinang a Mungdan hte Amyu a ntsa tut nawng dinggrin sadi dung ai myit ni yawng lawm nga ai.
Wunpawng Amyu sha ni hta ndai Myit ni hpe jasu sharawt la nhtawm, myu tsaw myit kaba ai hte ngang kang n gun ja ai mungshawa byin hkra kahkying gumdin n-gun ginlung ra ai.
xxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxx
Myu Tsaw Masa Hte Ninghtan Shai Dik Ai Myit Jasat Ni Gaw:
(1) Wunpawng Amyu Sha shada hpe hpa n sawn na, Maigan wa hpe sha grau na shadu ai myit.
(2) Wunpawng Amyu sha shada da lapran e ginhka ginrang garan ginchyan lachyen lahkra re ai myit hte,
(3) Tinang a kan wang na matu sha galaw ai myit ni rai nga ai.
Ndai zawn re ai n-gaja dik htum ai myit jasat nigaw Maigan mung maden ni a n-pu e shaning law law wa mayam tai lai wa sai majaw, Wunpawng Amyu sha ni kaw chyung nan nga ai mala la n-pu gale ai myit jasat rai nga ai.
Dai zawn re ai madang ndep ai myit jasat ni hpe seng yeng kau n htawm, gaja teng man ai Myu Tsaw Myit majing ni galai bang la yang she, Wunpawng Amyu sha ni yawng myit hkrum mang rum ai hte Wunpawng Amyu ting hte Mungdan ting hpe pawn ba sharawt galu kaba shangun lu na re.
2. Dimokresi.
Maigan mungdan nigaw shan hte a kan wang akyu ara a matu she Wunpawng Mungdan kata de tawt lai shang kabye rawng nga ai re majaw, Wunpawng mungdan ni a ntsa e dip kamyet sai chyup up sha nga ai masa hpe lang wa masai re.
Wunpawng Mungdan Shanglawt Hpung chyawm gaw, mungshawa a akyu ara hpe gunhpai nga ai re majaw, mungshawa a ntsa e Dimokresi Tara Masa hpe madung shatai lang wa na re.
Dimokresi Tara gaw awm dawm shanglawt ai mungdan hte shadip jahpang gaw mungsawa hta nga ra na hte, mungshawa a hpawng ka ang e Tara rap ra ai ahkaw ahkang nga na, ngu ai Tara rai nga ai Masha langai mi (shr:) masha langai mi hte shi a aru a arat ni (or) mungshawa a gawng malai nre ai masha matu-hpung langai mi kaw nna mungdan a
Daru magma ahkang aya hpe manta tawn ai n-re ai sha, mungshawa hta she tinang a mungdan hte gam maka hpe daw dan sa lu ai ahkang aya daju nga n-htawm, n-gun ja ai, kya ai, lu su san chye chyang ai, myi din a hpang re ai n-lata ai sha mungshawa yawng hte Tara rap ra ai ahkaw ahkang lu ai lam rai nga ai. Lam mi hku tsun ga nga yang, Mungshawa kaw na pru ai, mungshawa a gawng malai ni nan mungshawa a akyu ara hpe dingman tara ai, rap ra ai hku gunhpai jum hpajang sawa lu ai Tara Masa re.
Dimokresi Tara Majing hpe teng tup hkrak lang lu na matu mungdan shawng shanglawt sim sa ra ai. Raitimung ndai Tara gaw, mungshawa a matu gaja htum ai Tara re majaw, Wunpawng Mungdan Shanglawt Hpung gaw, Wunpawng Mungdan Mungshawa a kata e ndai Dimokresi Tara hpe chye lang wa hkra hte Wunpawng Mungdan Awm dawm Shanglawt
ai hpang e mung, dinggrin lang lu na lam ni hpe madung shatai let, Dimokresi Tara hpe ning shawng Tara shatai lang wa na.
3. Mungshawa A Nga Mu Nga Mai Lam.
Mungshawa ni hta lu hta sha lam, bu hpun lam, shingbyi shara, dum n-ta shara hte myit ngwi myit pyaw sim sa lam ni gaw ningpawt ninghpang ra ahkyak ai (Basic Necessity) rai nga ai. Wunpawng Mungdan Shanglawt Hpung gaw ,,,
Mungshawa a kyu ara hpe gunhpai ai hpung re ai majaw, hpung a galaw saw a ai Magam bungli lam magup hta ndai mungshawa ni a n pawt n hpang ra ahkyak ai ni hpe galoi n hprai shakut shaja gunhpai sawa na.
Ndai ningpawt ninghpang ra ahkyak ai ni hta garum lu na matu Yi, Sun, Hkauhting hkauna galaw lu/sha lam, hkamja lam, sutgan tam lam, shinggyim lai len hte seng nna mungshawa hpe aja awa hpaji machye machyang ban bang ya na hte mungshawa a mungmasa myi jahpaw ya na lam ni gaw, ahkyak madung re. Myi hpaw/hprang chye chyang ai mungshawa
hpe magma bungli hta myit lawm hkum du ai hku woi awn galaw gunhpai sa wa ai rai yang, mungshawa gaw tinang a nga sat madang tsaw jat wa hkra, nga mu/mai lam jat wa hkra, tinang nan shakut la lu ai atsam gaw, grai wa rawng nga ai. Dai atsam hpe tatut bungli de gale wa hkra woi awn ya na gaw, Wunpawng Mungdan Shanglawt Hpung a lit re.
Wunpawng Mungdan gaw awm dawm shanglawt sai Gumrawng Gumtsa Mungdan sha garai nbyin dingsa, Wunpawng Mungshawa a matu shading tup ai nga mu/mai lam lu la na n-rai. Dai re ai majaw, Wunpawng Mungdan Shanglawt Hpung gaw, mungshawa a nga mu/mai lam hpe sharawt ya na matu tsaw htum ai lit hku nna Wunpawng Mungdan lawan
shanglawt hkra shakut na.
Daw – IV.
Gasat Kau Ra Ai Hpyen.
1. Hpyen Madung ;-
Bai matut na:::


text:
skip to main |
skip to sidebar
Sumpra bumlam na mung masha 60 jan hpe myen hpyen la ni shageng nna woi mat
N'htoi;- 11/ 1/ 2012 ya jahpawt hkying 08:00 Am ten hta Sumpra Bum Mawdaw lam mayan Nam Hkam kaw na Daru hka maga de yu wa ai Tai hpyen hpung Hk.L.Y ( 138 ) ni Kawa Pang mare kaw na Mung shawa num, la, kaji, kaba n ginhka yawng n hkan n mai shagyeng nna mare masha ( 60 ) jan hpe woi mat wa ai lam na chye lu ai. Ndai hpyen hpung gaw n'htoi ( 6 ) ya shani Hka Garan mare kaw jawng ma ni hpe Porter lahkawn ai hpyen hpung ni re lam chye lu ai


text:
Ngai hugawng Mac hte Ipad2,iphone ni hpe grai nan ra sharawng ai majaw shata 6 kolili nna shakut shakat hte lu mari lang ni ai,Kaja wa ndai gyin shalat ai Steve Job prat hkrun lam mung dwi ai hkri ai,nloi ai lam hku shakut laiwa sai lam mu lu nga ai,shi labau hpe yu yang mung grai myit lawm hpa rai nga ai.Dai majaw ndai shi alam hpe garan dat lu nngai.yu yu ga.
Steve Jobs: Nang Nsi Shi Yang Gara hku Asak Hkrung Na???
Ngwi pyaw ai shaning ning nan rai u ga ngu yawng hpe shakram dat ai. 2012 ning hta shim lam (peace) hte kabu awng sharawng hpa lam (Happiness) ni hkam la lu u ga ngu akyu hpyi dat nngai.
Lawu na mungga gaw, Apple company a uphkang daju wa (Chief Executive) Steve Jobs hku nna June shata 14 ya 2005 ning hta Stanford dakkasu jawng yu poi kaw jawngma ni hpe hkaw tsun ai mungga re.
Dai ni, mungkan ntsa kaja dik htum ai dakkasu ni kaw na langai re nga ai, ndai Stanford dakkasu a jawng yu poi hta nanhte hte arau shang lawm lu ai majaw ngai grai arawng la nngai. Ngai gaw dakkasu n ngut ai wa re. Jaw ai hpe tsun ga nga yang, ndai jawng yu poi gaw nye prat hta shawng ningnan du ga yu ai jawng yu poi re. Dai ni nanhte hpe nye prat a mau byin kadun masum hpe tsun ginlen dan mayu ai. Grai lak lai ai lam nre, nye prat hta kaja wa byin lai wa ai mau byin masum sha re.
Shawng ningnan tsun na mau byin gaw hkrang shachyaw ai lam re.
Ngai Reed college hpe shata 6 sha lung nna jawng pru mat ai, raitim jawng kaw na kaja wa npru shi yang jawng kaw shata 18 ram du hkra jawng kaw ngai hkaja mayu ai ni hpe naw hkaja hkawm ai. Shing nga yang ngai hpa na jawng kaw na pru mat ai ta???
Ndai ga san a mahtai hpe tsun ga nga yang ngai galai n shangai shi ai kaw na tsun hpang ra na re. Ngai hpe shangai ai Kanu gaw asak naw kaji n na, hpung jat madang sharin nga nna, dinghku nshang shi ai jawng num shayi sha re. Shi gaw ngai hpe masha ni hpe bau na matu, jaw kau na ngu (adopt galaw na matu) dawdan da ai. Raitim, hpaji chye ai ni a dinghku kaw sha ngai hpe bau shangun na ngu mung ja ja dawdan da ai wa re. Dai majaw, ngai hpe hpaji chye ai tara kasa (lawyer) yan la hpe bau shangun na matu hkyen lajang tawn ai. Raitim ngai shangai hkyen hkyen re ai aten kaw she, dai yan la gaw num kasha she bau la na matu ra sharawng ai nga nna tsun wa ai. Dai majaw ma bau la na matu la taw nga ai ya na nye Nu yan Wa gaw lana mi na yup tung kaw “Anhte nmyit mada ai sha ma la kasha langai mi lu da saga ai, nanhte bau la na i?” ngu ai ga san san hpe phone kaw na san hkrum ai. Nye Nu hte Wa mung kalang ta, “She bau law” nga nna bai htai wu ai.
Raitim ngai hpe shangai ai Nu gaw ngai hpe bau na ni hpang de ngai hpe galai njaw kau shi yang ngai hpe bau na nye Nu gaw dakkasu galoi n ngut nhtawm nye Wa gaw lahta tsang pyi n awng ai lam hpe chye kau ai. Dai majaw nye shangai Nu gaw ma bau shangun na laika pa(adoption paper) kaw ta masat htu na matu nhkraw mat ai. Shata loi mi na ai hpang nye Nu hte Wa gaw, ngai kaba wa yang dakkasu du hkra sa ya na nga nna, nye shangai Nu hpe ga sadi jaw yang she ngai hpe bau shangun na matu tsam mari myit hkrum kau dat ai. Ndai gaw nye prat hta dakkasu hte seng nna hpang wa ai re.
17 ning na ai hpang, ngai kaja wa dakkasu du wa ai. Raitim ngai gaw Stanford dakkasu zawn manu hpu dik ai Reed dakkasu hpe lata la hkrup ai majaw, lawu tsang madang bungli galaw sha ai nye Nu yan Wa a prat tup mahkawng da ai gumhpraw yawng ngai na tuition manu re mat ai. Ngai shata kru jawng lung yu ai. Raitim ngai dai kaw mahtai hpe nmu ai. Ngai nye prat kaw hpa galaw mayu ai ngu ai hpe atsawm nchye ai zawn dakkasu ngu ai gaw ndai hpe hkrang shapraw ya lu na re ngu ai hpe mung ngai nshadu ai. Maga mi kaw, nye nu hte wa prat tup mahkawng da ai gumhpraw hpe dakkasu kaw wa jai taw ai zawn ngai hkam sha ai. Dai majaw ngai jawng pru na ngu dawdan kau ai. Bai nna jawng pru kau ai gaw, kaja wa nan jaw na re ngu ngai kam ai. Dai shaloi gaw ram ram hkrit tsang nna daw dan ai re. Raitim bai nhtang sumru yu dat yang ndai dawdan lam gaw, nye prat hta kaja dik htum ai dawdan lam ni kaw na langai re.
Ngai jawng kaw na pru ai aten hte, ngai myit nshang sha ai laika ni, hpaji ni hpe ngai matut n sharin ra mat ai sha, ngai grau n na myit shang sha na zawn re ai laika ni hpe ma lu sharin la wa ai.
Ngai na mabyin yawng gaw pyaw ai hpan chyu n re. Ngai jawng na pru mat sai majaw yup shara n nga mat ai. Dai majaw manang ni na yup gawk n dun kaw yup ai. Coke bu dingsa ni hpe lu sha mari sha na matu gumhpraw cent 5 the, seng hkan bai nhtang ya ra ai. Bai nna bat mi kalang lu sha kaja lu sha na matu deng 7 tsan ai, Hare Krishna gala hpunggyi jawng de Laban shani shagu lam hkawm sa ai. Dai lu sha hpe ngai grai ra sha lai wa ai. Ndai zawn re nna ngai myit ra ai hpang sha, hkan let sak hkrung ai lam ni gaw nye prat hta manu pyi nmai masat na daram manu dan wa ai.
Ga shadawn langai mi tsun dan na: Ngai jawng na pru ai shaloi Reed kawlik gaw mungkan hta kaja dik htum ai ta maka (calligraphy) hpaji hpe lu sharin ya ai aten re. Jawng wang shara shagu poster ni, ndau shabra laika ni, sumla ni yawng hpe grai tsawm htap ai hku ta hte ka ai ta maka hte hkrang shala tawn ai. Jawng pru mat sai majaw kaga class ni n shang ra mat sai ngai gaw, dai ta maka (calligraphy) hpaji hpe shang sharin hkaja la ai. Dai kaw Serif, Son Serif laika hkrang ni, laika ga si langai hte langai na lapran kade gang nna ka ra na lam ni, ta maka hte laika hkrang hpe hpa baw gaw tsawm htap shangun ai lam ni hpe chye la wa ai. Ndai ta maka hte laika hkrang hpaji kaw hpung tang hpaji hta nmu lu ai tsawm htap ai lam ni, labau shang ai lam ni hte shingni ni hpe mu mada lu ai. Ndai hpaji hpe ngai grai ra dik ai re.
Ndai zawn sharin hkaja da ai gaw, nye prat hta kaja wa akyu rawng wa na re ngu dai shaloi kachyi mi mung nmyit mada ai. Raitim 10 ning na ai hpang, shawng ningnan na Macintosh computer hpe jawm gawgap ai shaloi, ndai hpaji hpe kaja wa nan akyu jashawn lu wa ai. Ndai Macintosh gaw tsawm htap ai laika hkrang (font) lawm ai shawng ningnan na computer re. Ngai dakkasu lung ai shaloi ndai ta maka laika hkrang (calligraphy) hpaji hpe nlu sharin hkamla wa ai rai yang, ndai computer kaw tsawm htap ai ta maka laika hkrang (font) hpe lu bang na nre. Windows company ni mung, ndai Macintosh a hkrang hpe la (copy) da ai re majaw Windows company a computer ni hkan mung tsawm htap ai ta maka laika hkrang (font) ni lawm wa ai re. Ngai jawng lama npru mat yang, dai ta maka laika hkrang hpaji hpe lu sharin la na nre. Ngai lama ta maka laika hkrang hpaji hpe nlu sharin la ai rai yang, Macintosh computer kaw mung, Macintosh a hkrang hpe la ai Windows company a gara personal computer kaw mung, tsawm htap ai ta maka laika hkrang ni lawm wa na nre.
Re, ngai dakkasu lung ai aten hta nye prat hpe shawng de yu nna gara hku mung nlu hkrang shachyaw lu ai. Raitim 10 ning na ai hpang nye prat hpe nhtang sumru yu yang gara hte gara gaw matut nga ai lam hpe asan sha mu lu nga ai. Kalang bai tsun ga nga yang, na prat hpe shawng de myit mada nna hkrang shachyaw yu nmai ai. Na prat hpe n htang yu yang sha, hkrang shachyaw mu lu mai ai. Dai majaw nang na prat hta htawm hpang e langai hte langai lama mi hku matut mahkai nga na re ngu ai hpe kam u. Nang lama mi kaw gaw kam nga ra na re. Nang na Karai Kasang, nang na myit marai, nang na pan dung, nang na prat, nang na gam maka, lama mi nre yang, lama mi kaw gaw kam ra ai. Ndai zawn kam ai majaw, hkrat sum ai ngu ai gaw nnga ai. Nye prat hpe nhtan shai mat shangun ai mung, ndai zawn kam sham ai myit a majaw re.
No. 2 hku nna tsun dan mayu ai ngai na mau byin gaw tsawra myit ngu ai hte sum ai lam ngu ai rai nga ai. Ngai gam kaja lai wa ai. Hpa majaw nga yang, ngai hpa hpe galaw mayu ai ngu ai hpe, nye prat hta jau jau chye la lu ai. Nye asak 20 ning kaw, Woz hte ngai hte Apple company hpe nye nta a mawdaw nta(garage) kaw galaw hpang wa ai. Anhkawng bungli grai shakut shaja lai wa ai majaw shi ning laman, mawdaw nta (garage) kaw marai lahkawng hte hpang ai Apple Company gaw, dollar billion 2 dan nna, masha marai hkying mali (4,000) ram bungli galaw ai company kaba byin tai wa ai. Anhte Apple Company kaw na hpang jahtum galaw shapraw ai Macintosh computer hpe dut shabra ai laning mi na ai hpang ngai asak 30 hpring wa sai. Dai hpang, ngai Apple Company kaw na shapraw katut ai. Nang nan hpaw hpang tawn ai company kaw na nang gara hku shapraw katut ai i???
Mabyin gaw ndai hku re…, anhte na Apple company kaba wa ai hte rau, ngai manu mana atsawm rawng dum ai masha langai mi hpe, ngai hte bungli rau galaw na matu, bungli jaw lai wa ai. Laning mi ram gaw bungli galaw grai pyaw ai. Raitim, dai hpang htawm hpang a matu myit mada ai lam ni, shingran ai lam ni, nhtan shai hpang wa ai. Lani mi gaw, an hkawng ga law hkat ai. Ndai zawn ga law hkat ai shaloi anhte company a masha kaba gaw shi maga de lawm mat ai. Dai hku nna shawa daw tsa yawng chye hkra nan asak 30 hta ngai bungli kaw na shapraw katut ai. Ngai nye prat ting hpe apnawng nna, shakut shaja tawn ai lam ni hpe tat sum kau ai. Ndai hku byin ai lam gaw ngai hpe grai yawn madai shangun ai re.
Shata loi mi na hkra ngai hpa galaw ra na re nchye na shalai kau ai. Anhte a hpu shawng hpu ba hpung tang hpaji ninghkrin ni jaw da ai magam bungli hpe hprai kau ai zawn hkam sha lai wa ai. Langai ngut ai hpang langai lagat ai shingjawng poi kaw ngai na majaw sum mat ai zawn mung hkam sha ai. David Packard hte Bob Noyce ni hte sa hkrum nna ngai shut wa ai lam ni hpe mara raw ya na matu sa hpyi nem ai. Ngai gaw shawa dawtsa chye hkra nan hkrat sum mat ai wa re mat ai majaw Silicon Valley kaw na hprawng mat na matu pyi myit lai wa sai. Raitim grai ahkyak ai lama mi hpe ngai gau ngwi ngwi chye wa ai, dai gaw “ Ngai galaw ai hpe ngai ra sharawng ai lam” re.
Ngai Apple Company kaw na shapraw kau hkrum ai lam gaw, ngai galaw ai bungli ntsa tsawra ai myit hpe nlu galai shai kau ya ai. Dai majaw ngai ning nan kaw na bai galaw hpang wa ai. Manu mana awngdang ai ngu ai li la ai lit hpe, ning nan kaw na bai shakut hpang ai ngu ai tsang la ai lit hte galai kau nna, hpa mung hkrak byin ai lam (sure) nnga ai. Raitim ndai zawn byin ai mabyin ni gaw ngai hpe nye prat hta kaja dik htum ai, gin shalat ai prat hpe du mat shangun ai.
Dai hpang 5 ning laman, ngai TeXT ngu ai company langai mi hte Pixar ngu ai company hpe hpaw la nna nye na ningrum ningtau jan tai wa na, num sha hte tsawra myit adawt hkrup ai. Pixar company gaw mungkan ntsa shawng ningnan na computer hte hkrang shala tawn ai “Toy Story” ngu ai sumla hkrung hpe lu gin shalat sai re. Ya Pixar company gaw mungkan ntsa kaja dik ai computer hkrang shala (computer animation) galaw ai studio langai mi byin tai taw sai.
Dai hpang mau hpa galai shai ai mabyin gaw, Apple company gaw anhte a NeXT company hpe mari la kau ai majaw ngai Apple Company de bai du wa ai. Anhte NeXT company kaw gin shalat tawn ai zai ladat (technology) ni gaw ya dai ni Apple a salum kata hkridun nga sai. Hta n ga, Laurene hte ngai gaw, tsawm htap pyaw ngawn ai dinghku langai hpe lu la tawn sai re.
Ngai teng teng sha lu tsun ai gaw, ndai zawn re ai mau hpa mabyin ni gaw ngai lama na Apple Company kaw na n shapraw hkrum ai rai yang, galoi mung byin tai wa na nre. Apple company kaw na shapraw hkrum ai mabyin gaw nmu dik ai tsi zawn re, raitim ngai shadu ai gaw machyi masha sha nan sha ra ai tsi bai re taw ai.
Kalang lang rai yang anhte na prat hta wut hte baw kaw gayet ya ai zawn re ai mabyin ni nga ai. Raitim nang kam ai hpe hkum tat kau…Ngai teng teng lu tsun ai gaw, ngai dai ni du hkra galu kaba awng dang nga ai lam gaw ngai galaw ai hpe ngai ra ai lam a majaw re.
Nang hpa hpe ra sharawng ai ngu ai hpe mu hkra tam ra na re. Ndai gaw nang tsawra ai num kasha hpe nang tam na matu ahkyak ai zawn, nang hpa hpe galaw sharawng ai ngu ai hpe tam na matu ahkyak nga mali ai. Nang galaw mayu ai hpe galaw taw ai lam sha nang hpe teng teng myit pyaw lam lu jaw nna, dai gaw bungli kaba nan re. Dai majaw bungli kaba hpe galaw mayu yang gaw, nang galaw ai lam hpe nang tsawra ra na re. Nang tsawra ai, nang galaw mayu ai hpe mu hkra tam u… nang mu sai rai yang aten na wa magang nang galaw ai gaw, tang du magang awng dang magang rai wa na re. Dai majaw galaw mayu ai hpe nang chye sai i??? N mu shi yang matut tam nga u, lu ai daram hte hkum myit dik nga u…
Ngai na 3 ngu na mau byin gaw si ai lam re.
Asak 17 shaloi, ga malai langai mi hpe hti hkrup ai, dai gaw “nang lani mi asak hkrung ai hpe nang na hpang jahtum asak hkrung ai n’htoi ngu myit yang, lani mi teng na ra ai” da. Ndai gaw ngai hpe grai myit sawn shangun n htawm, dai hpe hti hkrup ai kaw nna lai wa sai 33 ning du hkra jahpawt yup rawt ai hte, pat kaw yu let “ dai ni gaw ngai ask hkrung ai hpang jahtum n’htoi rai yang, dai ni nang galaw ai magam bungli hpe nang galaw mayu na kun?” ngu nna galoi shagu san ai. Galoi shagu mahtai mung “Nkam galaw ai” sha re taw ai majaw, ngai lama mi hpe gaw galai shai ra sai ngu ngai myit hkawn wa ai.
“Si ai lam” hte ani sha nga nga ai ngu ai hpe hkawn hkrang ai myit gaw, nye prat hta kaba dik ai dawdan lam ni hpe galaw ai shaloi manu mana karum ningtum byin tai lai wa ai. Hpa majaw nga yang, yawng ngu na daram- myit mada ai lam yawng, sari sadang yawng, gaya hkrum na shing nrai, hkrat sum mat na hpe hkrit ai myit ni yawng gaw “si ai” ngu ai hte shingdaw dat yang hpa mung nrai mat nna, dai “si sana” ngu ai gaw kaja wa teng teng ahkyak dum ai hpe sha galaw na matu kanawng ya taw ai. Ndai “ngai si sana” ngu ai hpe myit dum dat ai lam gaw, “anhte lu da ai hpe tat sum kau sana” ngu ai hkrit myit hpe ningdang kau ya lu ai, kaja dik htum ai tsi langai mi re. Nang dai hpe myit dum dat yang, nang singu krin re mat ai. Nang kaw hpa mung n nga mat n na nang galaw mayu ai hpang n hkan gwi na lam hpa n nga mat sai.
Lai wa sai laning mi ram hta ngai kaw mawng ana (cancer) nga taw ai lam hpe mu sawk kau ai. Jahpawt hkying 7:30 hta, jak ni hte chyam yu ngut ai hpang ngai na pu dung (pancreas) kaw bum taw ai hpe mu sawk la ai. De shawng kaw pu dung (pancreas) gaw gara kaw re ai hpe pyi ngai nchye lai wa ai. Ngai hpe jep joi ya ai tsi sara ni ngai hpe tsun ai gaw, ndai ana hpan gaw tsi la nmai ai, ngai shata 6 daram sha mungkan ntsa lu nga sana nga nna tsun ma ai. Tsi sara ni gaw ngai hpe nta wa nna ra ai lam ni hkyen da na matu, shajin ra ai ni shajin da na matu ngai hpe tsun ai. Shi ndai zawn tsun ai gaw ngai hpe si na matu lek mat jaw dat ai lam re. Tsun mayu ai gaw, nye kasha ni hpe htet da mayu ai ni, du na shi ning ram hta tsun mayu ai ga ni hpe shata 6 laman tsun da na matu re. Bai nna, nye nta masha ni ngai nnga mat sana hpe hkyem sa ai hku lu tawt lai na matu mung re. Hta n ga, ngai hte kanawn mazum ai masha yawng hpe “good bye” galaw na matu mung re.
Ndai pu dung mawng ana (pancreas cancer) gaw nye myit hpe dai shani tup zingri nga ai. Dai shana maga de, ngai na du kaw nna shat kan hku, nye pu dung de du ai du hkra, samyit kasha shawn nna shan kachyi mi hpe shaw la ai. Ngai chyawm gaw malap tsi hte re taw na ndum ai, raitim nye nta masha ni bai tsun dan ai gaw, ngai na pu dung shan hpe jep joi yu ai hte ngai hpe tsi ya ai tsi sara ni gaw kabu jahtau nna marawn ma ai da, hpa majaw nga yang ngai na pu dung mawng ana (pancreas cancer) gaw grai nan taw nna, ga lajang yang mai wa ai hpan re ai da.
Ngai ga lajang kau nna ya ngai zeng re taw sai.
Ndai mabyin gaw “si ai” lam hte ni dik htum kaw du ga yu ai nye na mahkrum madup re. Matut nna shi-hkun ning daram du hkra mung “si ai” lam hte nhkrum lu sana re ngu myit mada lam lu ai mahkrum madup mung re. Ndai mahkrum madup hku nga lai wa yu ai majaw, “si ai” ngu ai gaw mai jai lang ai, akyu rawng ai ngu hta grau ai lam re ai hpe ngai dai ni nanhte hpe teng teng sha lu tsun dan ai.
Kadai mung nkam si ai. Sum sing mungdan de du mayu ai ni pyi dai de du na matu nkam si ma ai. Raitim “si ai” ngu ai gaw anhte yawng hta bung ai pandung langai mi re. Ndai pandung gaw ya na zawn nan nga ra ai. Hpa majaw nga yang “si ai” ngu ai gaw anhte shinggyim prat hta kaja dik htum ai gin shalat ai lam re. Ndai gaw prat hpe galai shai kau ya lu ai dat kasa langai mi re. Ndai dat kasa gaw, dingsa ni hpe ning nan bai tai shangun ai. Ya ning nan gaw nanhte re sai, raitim ya kaw nna nau nna ai aten du ai shaloi nanhte gaw gau ngwi ngwi dingsa ni bai tai mat nna yawng atsai awai rai mat na ra ai. Myit npyaw hpa hpe tsun ai zawn nga na ra ai, raitim grai teng ai lam re.
Nang na aten gaw kachyi mi sha re, dai majaw masha na prat kaw hkum asak hkrung nga u. Masha ni nang hpe nga shangun mayu ai zawn hkum nga u. Masha ni myit sawn da ai kaw na pru wa ai mahtai kaw tinang hkum tinang pat nna hkum sak hkrung u. Tinang na kraw kata kaw nna pru ai nsen hpe masha ni a ningmu hte hkum ka up hkam u. Ahkyak dik htum langai gaw, nang galaw mayu ai lam, nang ra sharawng ai lam hpe gwi gwi hkan nang u, gwi gwi galaw u. Ndai gaw, nang hpa baw byin tai mayu ai hpe chye chyalu rai taw nna, ngam ai yawng gaw de a hpang de du mat na ra ai.
Ngai asak naw kaji ai shaloi, “The Whold Earth Catalogue” ngu ai mau hpa laika buk langai mi hpe dip shapraw lai wa sai. Stewart Brand ngu ai la wa gin shalat tawn ai ndai laika buk gaw anhte prat na chyum laika ngu pyi mai tsun ai. Shi ndai laika buk hpe ndai shara kaw na nau ntsan ai Menlo Park kaw, shi a mau hpa tsawm htap ai ga shakawp hkrang hku nna gin shalat tawn ai. Ndai laika buk hpe galaw ai 1960 ning jan hta computer mung nnga shi ai aten rai nna laika buk yawng hpe laika dip jak (typewriter) ni, zen dau ni, camera kasha ni hte sha galaw ai rai mali ai. Ndai gaw Google galai nnga shi ai, lai wa sai 35 ning daram hta Google hpe laika buk ntsa mu lu ai lam mung re. Ndai laika buk kaw, tsawm htap hkra hkrang shala tawn nna lak lai ai idea ni mung law law lawm nga ai.
Stewart hte ndai “The Whole Earth Catalogue” ngu ai laika buk rau galaw ai shi manang ni gaw, laika buk issue law law shapraw ngut ai hpang, hpang jahtum laika buk issue langai mi hpe dip shapraw ma ai. Dai aten gaw 1970 ning jan hta rai nna, ngai nanhte ram asak aprat hta re. Ndai laika buk a hpang maga makawp kaw gaw jahpawt jan pru wa ai aten kaw gayet da ai nam kata na mawdaw lam sumla re. Lak lai ai mahkrum madup lu mayu nna, masha a mawdaw hpang hkan nang jawn ai ni mu nan mu yu mai ai baw lam re. Dai sumla a lawu kaw “ Hpang gara nga u, Angawk nga u” nga nna ka da nga ai. Ndai ga yan gaw ndai laika buk a shakram ai shiga mung rai nga ai. Ndai “Hpang gara nga u, Angawk nga u” ngu ai ga yan hpe nye hkum ngai galoi mung shadum nga ai. Ya gaw, jan mau ningnan gup ai nanhte yawng a matu ngai ndai ga yan hpe kum hpa jaw dat nngai,
“ Hpang gara nga u, Angawk nga u”
Translated by: Blogger Gintawng


text:
KIO ginjaw kata shada da gap hkat ai nga shiga myen ni n dau ai lam n teng ....
Mani hpawt "Shwe Nyawng Pyin" hpyen dap hpe KIA dung 3 ni htim gasat ai hta myen marai 4 si, 7 hkala hkrum;
WA SHAWNG MARE KAW MYEN MAWDAW KAPAW
September (3) ya shani Waimaw ginwang, Wa Shawng mare hta myen hpyen la ni hpe htaw lung wa ai myen mawdaw hpe KIAMyutsaw Share Shagan ni kapaw a yai kau ya wa sai lam shiga na chye lu ai.
SHWE NYAUNG PYIN KAW HTIM GAP
September (3) ya shani Wunpawng Mungdan Shanglawt Asuya a Dung (3) na Myutsaw hpyen la ni gaw Waimaw makau Shwe Nyaung Pyin mare na myen hpyen dap hte shang htim gap lai wa sai lam na chye lu ai. N dai zawn myen hpyen ni hpe shang htim gasat ai hta myen de na marai (4) si nna, marai (7) hkala hkrum wa sai lam na chye lu ai.
KIA,Masat (4) Dapba ginra na mare kahtawng ni hpe jahkrit shama na hkyen nga
Laiwa sai August 2011 shata laman hta Muse – Mandalay lam lapran kaw Myen Asuya, Hpyendap ni 4-5 lang KIA,hpyenla ni a hkap gap ai lam hkrum sha lai wa ai majaw ndai laman sha Myen Ausya, Hpyenla ni masha n-gun hkying lam shimlam la sin nga…
September 4, 2011 / No Comment / Read More


text:
American mung du myen mung masha law malawng gaw sushi bungli hta shang galaw ai ni law ai lam chye lu ai.Phillip Maung ngu ai wa hte Interview ai lam hpe yu yang grai n gun lu na zawn gaw rai nga ai,An hte jing hpaw wunpawng myu sha ni mung sushi galaw ai ni lawlaw rai nga ai.
American gumsan magam kawn pyi shagrau sha a ai lam na lu majaw myit lawm ai hte jing hpaw wunpawng manang ni hpe sushi hte seng ai lam san dat yu yang,shan hte mahkrum madup law sai manang ni hku nna bai tsun dan ai gaw," laimat wa sai 3,4 ning gaw sushi bungli hpe american ni nau myit nlawm shi ai majaw an hte asian masha ni kam ai ram wang lu wang lang galaw sha mai nga ai.Rai tim ya na masa hku nga jang American mung dan masha suthti kaba ni kawn suhsi bungli ni hpe company kaba hku nna jumtek kau na lam nga ai,dai ten du wa jang gaw an hte seng garan gat lawk lu galaw ai ni gaw Boss kaba ni a bungli galaw masha hku tai mat nna amyat lu ai lam yawm mat mai nga ai' nga nna tsun dan ai lam chye lu ai.


text:
2012 ning January praw (1) ya shana maga hkying (1:00)pm aten daram, KIA Masat (5) Dap Ba ginra, Man Mau lawu kaw, Myen Hpyen Dap, Hk.L.Y Masat (40), Hk.M.Y Masat (388) na hpyen hpung ni hpe KIA Masat (5) Dap Ba na hpyen hpung ni bawm hkap dem gasat ai lam chye lu ai.
Lahta Sam Mung KIA Masat (4) Dap Ba, Dap Dung (2) ginra, Mung Paw kaw gale pru wa ai Myen Hpyen Dap, Dap mying n chye ai hpyen hpung ni hpe KIA Masat (2) Dap Dung na Du Naw Grawng woi awn ai hpyen hpung ni hkap gap nna gasat poi byin ai lam chye lu ai.
January praw (1) ya shana maga hkying (3:30)pm aten kawn (4:00)pm aten laman hta KIA Dap Nawng Daju Ginra Sama lam numshe hku nna shang wa ai Myen Hpyen Dap, Dap mying n chye ai hpyen hpung ni hpe Dap Nawng Daju, Dap Dung na hpyen hpung ni mile (9) kaw bawm hkap dem nna gasat poi byin ai lam chye lu ai.
Gasat poi byin ai ginra ni hta lahkawng maga de na si, hkala hkrum ai lam hpe atsawm n chye lu ai. By/kachinnet


text:
T.V one shiga dap hte rau N Z K C ningbaw Slg.Lakang Dau Hkawng
Mung kanting hta 2008 ning na data collection tsin yam masha ja hpan gaw wan 10 jan (over 10 milion) rai nga ai.New Zealand mung dan hta mung asuya ni mung kan tsin yam nhtoi hta hpun hkai ma ai.hpun hkai ai a la chyum gaw tsin yam ma sha ni tsawm htap wa ai hte lani hte lani galu kaba ring chyin gan ga sawa na lachyum hpe sha leng let shing gyim myit hte galaw ai la chyum rai nga ai.NZ mung dan asuya gaw World Refugee Day hpe grai manu sha dan ai hte galaw ma ai. New Zealand Kachin Community hku nna tsin yam nhtoi hta kabu gara hte shang lawm wa sai20/06/08 ja hpawt daw 9:00am htaNZKC aNing Baw Slg.lakang Dau Hkawng kaw nna T.V One news kaw Tsim yam lam hte seng nna myen mung masha yawng a malai ga sha ga sang lang dan lai wa sai.Asuya ni ndai hku woi galaw ai a yaw shada ai lamgaw NZ mung dan ma sha yawng hpe Refugee lam hpe grau nna chye na sha ngun ma yu ai majaw rai nga ai.Auckland mare kaba hta NZKC hku nna ti nang a Culture dance hte shang lawm sai.Wellington mare kaba hta mung NZKC a Ning baw Slg.L.K Dau Hkawng kaw nna 5:00pm hta Africanistan na du sa ai tsim yam ma sha nnan ni hpe kabu gara let hkap tau hkalum la sai. NZ mung dan asuya gaw tsim yam ma sha hpe hkap la ai lam gaw laning mi hta marai 750 rai nga ai.Myen mung dan na tsim yam masha nnan hkap la ai lam hpe jahkring kau nna Butan mung dan tsim yam ma sha hpe bai hkap la hpang taw sai.World Refugee Day hta Myen mung dan laru tsim yam hpe la kap let NZ asuya hku nna Myen mung tsim yam ma sha nnan hpe bai hkap la ya na matu Slg.L.K Dau Hawng woi awn let Seng ang ai New Zealand Refugee Service de lai ka bang let tang shawn ai lam hpe galaw lai wa sai. An hte W.P tsim yam ma sha ya yang e India UNHCR,Thailand Refugee Camp hte Malaysia UNHCR kaw e marai 5000 jan nga ai hpe chye lu ai.Butan mung dan tsim yam masha ni hpe gaw Nepal mung dan hta hpaw da ai UNHCR rung kaw nna hkap la sha lai taw nga ai.Myen mung dan tsim yam masha ni Nepal mung dan UNHCR rung kaw dai ni du hkra kadai mung nsa shi ai hpe UNHCR kaw nna lakap let chye lu ai.an hte W.P tsim yam ni ya yang e Nepal mung dan UNHCR rung de sa yang grai kaja ai aten rai nga ai.
Trump: No Salary for Me as President.
6 hours ago


text:
Mani gawlaban nawku kyu hpyi hpawng hte hpawn Malysia mungdan na du shang wa ai jinghpaw wunpawng myu sha ni hpe hkap tau hkalum la ga ai yawng marai 11 rai ma ai rai nna tsin yam hku du shang wa ai ni hkrai re.
NZ de tsinyam hku du shang wa ai masha ni hpe immigration camp hta laban bat 6 tup hkam jalam jep ai lam ni , nz mung dan a lamni ,upadi ni hte english laika hte motor car licence zawn re ni hpe mung lajang ya ma ai ,dai hpang she madu nga na dum nta de bai saya ai hku re.
Masha nnan hkap tau la ai lam
Mani gawlaban nawku kyu hpyi hpawng hte hpawn Malysia mungdan na du shang wa ai jinghpaw wunpawng myu sha ni hpe hkap tau hkalum la ga ai yawng marai 11 rai ma ai rai nna tsin yam hku du shang wa ai ni hkrai re.


text:
Wunpawng Mungdan Hte Wunpawng amyu sha ni dip da ai kaw na lawt lu na matu myit shing ran shaw ta tut woi awn shakut shaja lai wa sai anhte a myu tsaw share shagan ningbaw ning la ni hpe na chying wa chyeju dum ga ai.
Anhte NZ nga J.W sha ni kawn lak san lamang nlu galaw tim, ndai zawn Myu Hte Mungdan Shang Lawt lu na matu asak ap nawng sha kut sha ja lai wa sai Myu tsaw share shagan ningbaw ningla ni yawng hpe arawng la Hkungga jaw dat ga ai.
N-ngut shi ai rawt malan hkrun lam hpe nanhte myit mada da ai Awmdawm shanglawt nlu ding sa nga ai sha ra , lu ai atsam ladat hkum hkra hte matut shakut na ga ai. Karai kasang a sumsing mungdan hta ning ngai nga mu ga myit dum kyu hpyi dat ga ai .
Wunpawng Mungdan Shanglawt ......... (Lu u ga )2
Wunpawng Myu sha ni shanglawt .........(Lu u ga)2
Trump: No Salary for Me as President.
6 hours ago


text:
UHKA KANU SHE TAI MAYU AI UTAWNG KANU NI
Nhtoi:- 26-7-2012
Mau sa! Mau sa! Jinghku jingyu ru sai baw pa n taw, mayu dama kahpu kanau
lamun latsa law ai hpawmi hpawmang du salang jan ni wa she, tinang amyu nyet,
jasam maigan wa a hkalem ga hta shamyet nna awu asin yuk jahtuk, shu mashi shu
masha labau n tsawm mat na, ju majat prat shanat yawng e tsun shatan jahpoi asawng
hkrum na lam maw mawn nga ai shiga na lu ai majaw, n chye tsun hkra yawn kaba
hte yawn mat saga ai oi!
Nanhte buga daju mare kaba sin let, kring mading rai nga na ni, yawng a kanu
kasi rai, kamoi kasi tai na ni, hpa rai wa me Myen wa dangchyang a maw lanyet hta
kadawng bang myit ta? Moi na jiwa ni tsun ai "Wan kanu hpunjum, nta kanu
dawhpum, masha kanu anum" she nga ai re. Ya daini gaw Myitkyina e nga ai anhte
Jinghpaw Wunpawng a kanu ni wa, Jinghpaw kanu n chye tai, gwi kanu gale mat sai
nga sayang gaw, n yawn ai kadai wa nga na!
Chyum mungga hta Eshta (Esther) ngu ai Yuda amyu num kasha langai a lam
mu hti yu na ga ai. Yuda amyu ni mahkra hpe mungkan ntsa kaw na ru hte nawng lap
hte brawng sat shamyit kau na matu, hkawhkam Ahasuru aming shabra dat sai kaw na
Eshta a myit nyan bawnu atsam, magrau grang ai lam a majaw, hkye shalawt la sai n
rai ni? Eshta ngu ai jan lama n nga ai rai yang, Yuda amyu mung mat mat sana. Yuda
amyu mat mat jang, Yesu Hkristu ngu ai mung n paw pru sana! Yesu Hkristu n paw
pru ai rai yang, daini mungkan hta tengman ai makam masham hte htani htana myit
mada shara hpe mung n lu la sana!
Hkawp ni, moi ni e, she myit yu mu. Lapu e gunglau hkrum ai Jinghpaw Ewa
nanhte tai na myit ni? Htawm hpang de nga pra matut na nanhte a kashu kasha aru
arat ni hpe, dagam dala dingnye hkringhtawng jaw kau da na myit ni? Shinggyim
masha gaw hkum hkrang naw hkrung nga ninglen, n hpru n mai ai amu galaw na rai
yang, hkum hkrang si mat tim, labau tsawm ai mying ngam nga lu yang grau kaja ai n
rai ni? Jinghpaw Wunpawng sha ni, tinang amyu, tinang mungdan dip da hkrum ai
kaw na lawt lu na matu, asak du baw law law, salu salat sai tum sai pa law law hkrat
nna shaning galu apnawng shakut shaja nga ga ai hpe myi di tawn nna nyet kau sana
myit ni?
Hkamai Tang ngu ai gaw, Hkamung Shagawng hpe garet, Ndabat mung hpe
woi shazet ai, Jinghpaw du magam, labau hkanhpa nyam ai ni rai ma ai. Hkyet Hting
Nan ngu ai mung, Mali Hkrang Walawng ga na, htunghking labau gindai jum, ginru
ginsa labau lum ai ni rai ma ai. Lajawn ni ngu ai mung, Hugawng magam du kaba,
mungdan shakung chywi laisa ni rai ma ai. Yawng e jawm hkungga nga ga ai re.
Yawng e shareng shagrau da ga ai re. Raitim ya daini gaw, "La chyau chyau sha,
num chyau chyau hka" nga ai hpa, ningrum ningtau (Ewa) ni a majaw, wa pu shup
yang, pali nchyan mayut let wa hkyi sha lu manam ai poilaw shabrang hte bung mat
nga manit hka! Goi sha.....! Tsawm la ai Utawng kanu ni wa, Uhka kanu she tai mayu
nga myit hka i?
Sumlut Naw
Pang Madi


text:
Hugawng hte dum nta masha ni Karai a shaman chye ju majaw US mungdan de Bu htawt hkawm mat na ahkang lu la sai hku re.
Ya ten hku hkau ai Manang hte jing hku ni woi hkawm nna US mungdan e wam chyai dam chyai hkawm nga ga ai.
Masha ni tsun dan ai sha na ga ai shara ginra ni hkan de dam hkawm yu sai ga re nga ai.
Jinghpaw mung hte Malaysia ,Yangung,Myitkyina hkan Tam shamat kau ai manaw manang ding sa ni hpe ndai US ga e wa mu hkrum nna mung grai kabu kau sai.US Kachin ni ten tup kyin nga ai hpe mulu ai,Ngai nan mung ten tup kyin nna nrau hkawm ra ai prat de du wa sai hku re.Malaysia ga na zawn Online mung nau nlu dung mat sai.Hugawng a blog kana ten pyi nau nlu sai hku re.


text:
1. Maigan Mungdan ni hte matut mahkai lam.
-
(1) Wunpawng Mungdan Shanglawt Hpung gaw, masa rum, hpyen hkrum ai Maigan Mungdan ni hpung hte masha kadai raitim, lahkawng maga myit hkrum ai masa bungli ni hta pawng galaw ai lam shagu garum shingtau hkat ai lam ni hpe galaw sa wa na.
-
(2)WunpawngMungdanShanglawtHpunggaw,MaiganMungdannihtematutmahkaisawaailamnihtalawudemadun da ai hte maren, simsa ai hku ginrun nga pra ai hku madung (5) (Five Principles) hte matut mahkai sawa na.
-
(a) Langai wa a Mungdan lamu ga grin nga ai lam hte shadi jahprang hpe langai wa hkungga la ra ya na.
-
(b) Shada n-tawt lai hkat na.
-
(c) Langai wa a mung kata lam (Mungmasa, Sut Masa, Myit mang jasat jasa) ni hta langai wa n-tsa nje hpre na.
-
(d) Shada da madang maren hku tawn n-htawm, Lahkawng maga akyu pru ai hku matut mahkai sa wa na.
-
(e) Shada ngwi pyaw ai hku, Simsa ai hku nga pra kanawn mazum sa wa na.
(3)WunpawngMungdanShanglawtHpunggaw,garamaiganmungdanhteraitim,WunpawngMungdanhpejehpretawt lai wa zep ai lam sha n-galaw jang gaw, shada hkungga hkat let, lahkawng maga akyu a matu ngwi pyaw simsa ai hku Jinghku hku kanawn mazum sa wa na.
-
Mungkan Mungmasa Lam.
Wunpawng Mungdan Shanglawt Hpung gaw, Mungkan ngwi pyaw simsa lam hpe na chying ra sharawng ai Hpung re. Dai majaw, Mungkan ngwi pyaw simsa lam hpe jahten sharun dingbai/na galaw nga ai la wu de na lailen ni hpe ninghkap ai rai.
-
(1) Mung Maden Koloni (Colonism) lailen.
-
(2) Manang hpe jehpre ai amyu kaba lailen.
-
(3) Laknak kaba shingjawng ai lailen, ni rai nga ai.
-
-
Wunpawng Mungdan kata e shanu nga ai Maigan Amyu ni a lam.
Wunpawng Mungdan kata e shanu nga ai Maigan Amyu sha ni gaw, Wunpawng Mungdan Shanglawt Masa lam yan hte Wunpawng Mungdan Asuya Tara ni hpe tup hkrak hkan shatup let, tinang a kan bau bungli ni hpe n-dut n-dang galaw lu/sha lu ai. Wunpawng Mungdan a shanglawt magam bungli ni hpe mung ang ai daram gunhpai ra ai.
-
Wunpawng Mungdan shinggan e nga ai Wunpawng Amyu ni.
-
(1) Wunpawng Mungdan shinggan de shanu nga ai Wunpawng Amyu sha ni yawng, Wunpawng Mungdan Masha ahkaw ahkang lu ai masha ni re.
-
(2) Mungkan n tsa gara shara kaw shanu nga ai ni mi raitim, Wunpawng Amyu sha ni rai jang gaw, Wunpawng Mungdan Shang lawt magam lit hpe gunhpai ra ai.
-
(3) Wunpawng Mungdan gaw, Mungkan shara shagu bra ayai jawng nga ai Wunpawng Amyu Masha ni hte Wunpawng Mungdan masha ni yawng a Kanu Mungdan re.


text:
Laknak Lang Makawp Maga Hpung Hpaw Da Ai Lam.
Wunpawng Mungdan Shanglawt Hpung a yaw shada ai Pandung de du wa lu hkra gasat sa na matu hte Mungshawa a akyu ara hpe tut nawng makawp maga nga na matu, madang tsaw ai Wunpawng Mungdan Shanglawt Hpyen Dap hte Wunpawng Mungshawa Hpyen Hpung re ai laknak lang makawp maga hpung ni hpe hpaw shangang shagrin da sai.
1. Wunpawmg Mungdan Shanglawt Hpyen Dap.
-
(1) Wunpawng Mungdan Shanglawt Hpyen Dap gaw, Wunpawng Mungdan Shanglawt Hpung kaw nna woi awn ai hpyen Dap, Wunpawng Mungdan Shanglawt Hpung a Mungmasa lam yan hpe tup hkrak manoi manat hkan sa ai hpyen dap rai na.
-
(2) Wunpawng Mungdan Shanglawt Hpyen Dap gaw, hpung komiti hkrang hte hpawng chyawm uphkang masa hku up hkang ai hpyen dap rai na.
-
(3) Wunpawng Mungdan Shanglawt Hpyen Dap hta, Wunpawng Mungdan Shanglawt Hpung hpe tsang hte tsang hpaw da na. Hpyen Ginjaw Rung kaw na (Battation) rung madang kaw du hkra tsang hte tsang Hpung Komiti hpe hpaw da
n-htawm, lawu tsang hte hpung komiti langai hpe hpaw da na.
-
(4) Wunpawng Mungdan Shanglawt Hpyen la hkum shagu gaw, Wunpawng Mungdan Shanglawt masa lam yan hpe asan apra chye na ai hkrai rai hkra Mung masa hpaji sharin achyin shakung shazen da na.
-
(5) Wunpawng Mungdan Shanglawt Hpyen Dap gaw, Wunpawng Mungshawa a akyu ara hpe makawp maga ai mungshawa a hpyen dap majing rai na.
-
(6) Wunpawng Mungdan Shanglawt Hpyen Dap gaw, hpyen magam bungli hpe gunhpai nga let, Wunpawng Mungshawa hpe myit jasu sharawt kahkyin gumdin, Mungmasa hpaji myi jahpaw ya na hte Mungshawa a makam bungli yi makam hta garum ningtum ya na.
-
(7) Wunpawng Mungdan kata tawt lai shang kabye je hpre rawng nga ai maigan mung maden hpyen ni sinat laknak lang nga ai ninggun hpe gang daw awng dang na hte dai hpyen ni hpe Wunpawng Mungdan kata kaw nna atsai awai gawt
shapraw kau na matu Wunpawng Mungshawa a sinat laknak lang ai hpen ning gun madung rai na.
(8) Wunpawng Mungdan Shanglawt Hpyen Dap hpe shara hta hkran nna Dap-nawng Hpung (Mobile Force) hte Dap-pram Hpung (Local Guerrilla Force) ngu ai hpan lahkawng hku hpaw da na.
2. Mungshawa Hpyen Hpung (People’s Militia) (MHH)
2. Mungshawa Hpyen Hpung (People’s Militia) (MHH)
-
(1) Mungshawa Hpyen hpe ninghtawn buga kahtawng ning-chyawng, shagu hta hpaw da na. Dai Mungshawa Hpyen Hpung hta seng ang ai buga na ninggun lagaw rawng ai Mungshawa Num/La yawng shang lawm magam gunhpai na.
-
(2) Mungshawa hpyen hpung gaw Wunpawng Mungdan Shanglawt Hpung kaw na woi awn ai Wunpawng Mungdan
Shanglawt Hpung a Mungmasa lam yan hpe tup hkrak manoi manat madi shadaw hkan sa ai Mungshawa Hpyen Hpung rai na.
-
(3) Mungshawa Hpyen Hpung hpe Mare sin hpyen hpung hta Buga makawp maga Hpyen Hpung ngu nna hpan lahkawng hku garan hpaw da na. Mare sin hpyen hpung hta mare kahtawng kata na shamu shamawt ninggun, lagaw rawng ai
Mungshawa yawng shang lawm na. Buga makawp maga Hpyen hpung hta na hkum hkrang greng, aprat ram set lasau
re ai wa ngan ni hpe lata bang da na.
-
(4) Mungshawa hpyen hpung gaw, tinang a kahtawng ningchyawng hta Hpyen magam bungli hte Mungshawa a akyu ara
hpe makawp maga ai magam bungli hpe galaw gunhpai na.
-
(5) Mungshawa hpyen hpung hta shang lawm ai masha yawng hte hpe Wunpawng Mungdan Shanglawt Mungmasa lam
yan hpe atsawm chye na hkra seng ang ai kaw nna atsawm sha chye na hkra, sharin tawn ya na.
-
(6) Mungshawa hpyen hpung hta na Buga makawp maga hpyen hpung gaw, Wunpawng Mungdan a shingnan hpyen
hpung (Reserve Force) rai na.
Daw 12 de bai matut na


text:
Myitrum manang ni, “ Super A Super” ngu ai Ga Shagawp shagun dat aiyaw. 5.10.2012 shana de nsin sin wa ai ten hta MKA lam, Gangdauyang, Kagambun lagaw pa, Hkamuthka kau de M hpyenla ni marai 200-300 daram shang wa ma nna, gasat poi byin wa ai lam majanpa kawn Ph. hte, “kyuhpyi ya mi” ngu shana wa ma ai shiga, 6.10.2012 shana de na lu ai. Dai M ni gaw, Ja hta hku gayin bang nna, anhte a wan jak sa kashun la na masa nga ma ai da. Gasat nga ai ten hta Gangdauyang M post na myawk kaba mung gap ya ma ai lam na lu ai. Mani gaw dai shiga bai n na kahtap ai. Hpakant- Gwihka maga de gaw, KIA ni M hpyen hpung ni hpe wang da ai 2 ya rai sayang, M ni gara hku mayun pru gale mat wa ai n chye kau dat ma ai da. Grai hkan tam yu tim n mu ma ai majaw, hkyet de shang rawng mat sam ma ai ngu, tak la ma ai lam na lu ai. Bai, Hpakant lam Namya grup-yin e M hte KIA ni shada hkap hkat ma ai shiga a majaw, lungseng mari lung na ni MKA kaw dau taw nga ma ai; ya yang Hpakant e lungseng dut mayu ai ni gaw law, mari ai ni gaw n du lung wa hkraw rai, lungseng manu grai hkyam sa na tai nga ai nga ma ai. LZ to Manmaw lam gaw asan sha re. Raitim anhte LZ ni akyu hpyi n shayawm ga ai zawn, myitrum ni mung n shayawm ga lu oi. Pandung du wa sai.
JIC
----------------------------
Super A Super
Amerikan, Miwa,
Super power;
Thein Sein masu,
Ulu galu.
Mungkan ntsa,
She shakawn ra;
Super ni pyi,
Kaning n di.
Thein Sein power,
Grau she kaba;
Ahpyawp shagu,
Apyaw sha lu.
M’lizup hkadim,
Hkring mi shazim;
Shamyit kau na,
KIO hpe nga.
Masu n dum,
Shoi mi she chyum;
Mungkan grup hkra,
Masu abya.
Miwa grai kam,
Thein Sein shanyam;
Ya du masu,
Grai nan nadu.
Shanglawt Tsing
Myen a akyang,
Matse dingyang;
Hkalem jahten,
Chyahkyawn maren.
(8.10.2012,5:00AM)


text:
Myitrum manang ni, Yawn shawai dani Sau Ka-mai n nga mat ai bat mi tup rai sai.Maroi Nni dik let, Shi hpe ga shagawp bai gawp dat sai. Nachying myit n pyaw ai yaw. M ni a shamu shamawt ai lam gaw hkrit tsang hpa rai nga ai. Mana de jan du wa ten JIC ni nawku ku nga yang( vespers service ten) Dawhpumyang maga de na M ni gap dat ai myawksi kaba langai, Sha-it yang Jawngma hpyendap post makau de hkrat wa ai lam na lu ai. Dai maga de Laiza wanjak kaba nga ai re majaw, dai hpe shading ai lam dan leng nga ai. Akyu hpyi shaja ga lu oi; tsang hpa kaba re.
JIC+++++++
Maroi Nni
----------------------------
Marit shingran la ai goi!
Maroi nni dik ai oi!
Yinam bat ni woi mat wa,
Nshung Sama du di nga;
October shata 19,
Nang hpe mara shagun m’yu;
Laban hpang manga ya,
Nhtoi wa mi gaja ja;
Kalang lata galai shai,
Katsan ga de shadu ai;
Sidu e ……… Kadai shangun ai rai ta?
Tsadan hkawhkam n re hka?
Shi wa mara she kata,
Manu dan dik ai masha;
Shi hpe adawt sat malai,
Ka-niya 10 sat yang mai;
Masha shut nit dai i ya…..
Sau Ka- mai a gam maka;
Shanglawt Tsing grai myit kaji,
Maroi nni gin n di;
Padang Hkrun lam jawm hkawm sa,
Annau ni lahkrip ra ra;
Tai hpe rau rau jawm adawt,
Myusha lam-yan jawm shamawt;
Yehowa Awmdawm jaw na,
Annau ni jawm myit mada;
Shakut shaja nga ding-yang,
N myit mada ai manghkang;
Annau ni hpe jahka kau,
Tai ni kabu she n rau;
Masin nsi dik nngai…….
Maroi nni dik mat sai……
Shanglawt Tsing
(26.10.2012,5:00AM)


text:
KIA Masat (3) Dap Ba Dap Dung (27) Ginra Ban Hkung Yang Kaw Gasat, Ban Hkung Yang Post Hte U lang Pa Ginwang Daw Rung Daju Hpe Yen Kau
April 10, 2014 ya shani shana daw 6:00Pm ten ram hta KIA Masat (3) Dap Ba Dap Dung (27) ginra U Lang Pa Ginwang, U Lang Pa Ginwang daw rung jung da ai Ban Hkung Yang de myen asuya dap nu (88) hpyen hpung ni Nam Hka Bum hku nna htim shang wa ai majaw U Lang Pa Ginwang Daw rung hte U Lang Pa Post hpe yen kau da sai lam shiga na chye lu ai.
Ya yang myen asuya dap ni gaw KIA Masat (3) Dap Ba Dap dung (27) ginra ni de hpyen n-gun kaba the yawm htum hpyen man (8) ram hpaw nna laja lana htu gasat nga sai lam shiga na chye lu ai, dai majaw Nu, Wa Hpu Nau amyu sha ni yawng KIA Dap dung (27) a matu nsim nsa ja ja kyu hpyi myit dum ya nga nga ngu saw lajin dat ai law.
KIA Masat (3) Dap Ba Dap Dung (27) Nawng Luk Kaw Gasat Poi Byin
April 10, 2014 ya shani shana de daw 3:35Pm ten ram hta KIA Masat (3) Dap Ba Dap Dung (27) ginra Nawng Luk kaw myen asuya dap nu (88) hpyen hpung ni hte tinang KIA hpyen hpung ni laja lana gasat poi byin nga ai lam na chye lu ai, gasat poi gaw shana de 6:40Pm ten du hkra naw matut nga ai lam na chye lu ai.
KIA Dap Dung (27) MHH Kung (2) Ni Hte Myen Dap Ni Hka Pra Kaw Gasat
April 10, 2014 ya shani KIA Masat (3) Dap Ba Dap Dung (27) ginra Pang Sak kaw nna pru wa ai myen asuya dap Hk-M-Y-(601) n-gun (80) hpung ni Shayit Pa kaw wa du da nna bai nhtang wa nna "Hka Pra" ngu ai shara kaw tinang KIA MHH Kung (2) ni hte shana de daw 2:45Pm kaw nna 3:50Pm daram du hkra gasat poi laja lana byin ai lam shiga na chye lu ai.
Tai hpyen maga na si hkala shiga tup hkrak nchye lu shi ai, tinang KIA maga na gaw hpa nra ai lam na chye lu ai.
KIA Masat (3) Dap Ba Dap Dung (27) Ginra Kawng Tin Hte Lagat Yang kaw Gasat Nga, Hpyen Yen Masah Ni Htawt Sit
April 10, 2014 ya shani shana de daw 1:45Pm ten ram hta KIA Masat (3) Dap Ba Dap Dung (27) ginra Na Lung Bum lagaw Kawng Ngai mare dingsa hku lai di nna Hka Hkye lahta Kawng Tin de gale pru wa ai myen asuya dap nu (88) n-gun (1000 jan hte tinang KIA Dap dung (27) na hpyen hpung ni gasat poi byin ai lam shiga na chye lu ai.
Bai, 6:10Pm ten du hkra laja lana gasat hkat nga ai hta ya yang Lagat Yang hpyen yen dabang hte deng (1) sha tsan ai kaw du hkra sinant kaba ni ngoi du wa sai majaw hpyen yen masha ni hpe Man Wing Bum Tsit Pa de yen kau shangun sai lam shiga na chye lu ai.
Dai na hpyen yen masha ni gaw shana nsin ten Bum Tsit Pa hpyen yen dabang de shana ting lagaw lam hte hkawm ra ai majaw lam kaw hpyen nhkrum na matu, hpa nbyin na matu ja ja kyu hpyi myit dum ya ga ngu hkyak hkyak saw lajin dat ai.
Myen Asuya Dap Nu (88) Hpyen Hpung (1) KIA Bawm Wa kapaw La
April 10, 2014 ya shani jahpawt daw 9:40Am ten ram hta KIA Masat (3) Dap Ba Dap Dung (27) ginra Lagat Daw kaw du nga ai myen asuya dap nu (88) hpyen hpung N-gun (100) ram gaw modo lam kaba hku nhkan ai sha nam lam hkan nna Nam Hka Bum de gale pru wa nna tinang KIA ni hkam tawn ai bawm langai wa kapaw la ai majaw Nam Hka Bum kaw wa du hkring nga ai lam na chye lu ai.
KIA Mast (3) Dap Ba Dap Dung (27) Ni Myen Dap Nu (88) Ni Hpe Bawm Hte Hkap Dem Bun
April 10, 2014 ya shani jahpaw daw 9:00Am ten ram hta KIA Masat (3) Dap Ba Dap Dung (27) ginra Man wing kaw du nga ai myen asuya Dap Nu (88) ni shamu shamawt pru hkawm wa ai hpe KIA Dap Dung (27) na MKM ni Nawng Luk kaw bawm (1) hkap dem bun ai hta tai hpyen maga na ni si hkala hkrum ai lam shiga na lu ai rai tim tup hkrak nchye lu shi ai.


text:
Myitrum manang ni, “ Lahpawt Lama ” ngu ai Ga shagawp gawp dat ai yaw. Daini gaw, Laiza Ginjaw shara, “ Rawt Ninghkawng” gawknu kaw, KIO Party byin wa ai nhtoi 52 ning hpring masat dingsat Mungshawa hkaw tsun hpawng galaw na hkyen lajang da nga ga ai. 11:00 AM hta hpang na re. Laiza mare na Mungshawa masha ni hte Hpyen-yen ni, Magam gun ni, Jawngma ni marai 2000 daram du sa madat hkam la na re lam shana dat ai. Yahte gaw LZ grup-yin majan zim nga ai. Kyu hpyi n malap ga lu yaw. Hpa mi she bai byin wa na kun? N dang chye tsun ai.
-----------------------------
Lahpawt Lama
---------------------------
Myutsaw Brang Hpauwung Tang,
Tsalam sh’dang hpring byin ai nang;
Media a majan pa,
Shawnglam de sha shanang sa;
Shiga kahtet sagawn la,
Internet hte shabra da;
Larau ladau laika ngau,
Shani shana ka n rau;
Ningka mying ni grai makoi,
Sau Ka-mai sha yawng chye loi;
Tai ni hpe grai lu adawt,
Kachin hkra jang nang grai pawt;
Ingalikga Jinghpaw Myen,
Laika ka yang ding-yang hkren;
Sumrai sumroi ga shagawp,
Labau lara mahkra nyawp;
Mahkawn mangwi htuk shamwi,
Senhkum mahkawn ai yu ngwi;
Bawnu nyan mung gaja hpring,
Mungmasa lam gaja ing;
Computer mung grai pakker,
Hpaji prat dep Jinghpaw la;
Makam masham lam mung greng,
Wunpawng ga mung grai she zeng;
Myusha lam- yan myit maju,
Galoi raitim n masu;
Wunpawng myutsaw myit kaba,
Nachying wa lahpawt lama……….
Shanglawt Tsing
(25.10.2012,5:30AM)


text:
JINGHPAW WUNPAWNG AMYU SHA
HPUNG KAW NNA 2015 NING NOVEMBER SHATA 8 YA SHANI GALAW SA WA NA MYEN MUNG ASUYA A RA LATA POI HTE SENG NNA NDAU SHABRA LAIKA
1). Jinghpaw Wunpawng Amyu
Sha Hpung gaw Myen asuya kaw nna 2008 hta Gawda ai Mungdan Tara kanu hpe masat masa n’ galaw ya ai, n’hkap la ga ai re majaw, dai gawda ai tara hpe lakap nna November 2015 hta galaw sa wa na, Myen mung a ra lata poi hpe tsepkawp ninghkap ga ai.
2). Jinghpaw Wunpawng Mungdan
hpe awmdawm shanglawt lu la na matu dating nna rawt malan ai lamang hpe galaw nga ai aten hta tinang amyu kata kaw mung masa party uhpung sha shalaw nna, Myen asuya galaw ai, ra lata poi kaw, shanglawm shingjawng ai lam a majaw, tinang mung masha ni a myit hkrum gahkyin gumdin ai lam hta hkra machyi wa na hpe n’ra sharawng ga ai.
3). Jinghpaw Wunpawng Mungdan
Awmdawm Shanglawt lu wa na pandung hpe madaw madung dat nhtawm, mung shawa kaji, kaba yawng, myit hkrum myit ra ai hte n’gun dat sa wa ga ngu, ndau shabra dat ga ai.
GINJAW KOMITI
JINGHPAW WUNPAWNG AMYU SHA
HPUNG (KNO)
12th October 2015
Attachments area
ASUYA A RA LATA POI HTE SENG NNA NDAU SHABRA LAIKA


text:
Tan Awng woi awn ai Myen dap dat kasa ni gaw lai wa sai June 30 ya hta kalang, ya August 2-3 hta kalang rai yang lahkawng lang ngu na KIO/KIA hte gap hkat jahkring na htinglet sai. KIO/KIA maga hku nna Panglong ga sadi principles ni hpe manat nna shaga ai gaw manu nga ai.
KIO/KIA hku nna ndai hku gap hkat jahkring simsa lam la na hkrum jahta ai gaw mung masa ginsup ai hku re nga tsun nga ma ai. Raitim ginsup n shut na gaw ahkyak nga ai.
Ya sha ya sha sa nna KIO/KIA hpe gap hkrat jahkring na matu hpyi lajin nga ai Myen dap ni a kasa ni gaw Myen dap ginjaw Naypyidaw asuya kawn shangun ai re ngu hpe kade ram pahkam hkam lu na kun? Hpa majaw nga yang Ginjaw Naypyidaw gaw ya du hkra Mungdaw asuya ni hpe hpa ahkaw ahkang n jaw shi ai shiga na lu ai, ndai lam hpe Chin National Party (CNP) na Slg. Kyaw Nyein ni hte kaga party ningbaw ni mung tsun garu nga ma ai.
Mungdaw salang ni hta hpa ahkaw ahkang n nga ai wa Mungdaw dat kasa re nga ai Du Tan Awng, Hkyet Hting Nan, Tsumhpawng Sin Wa zawn re ni kawn jahkrup ai hpe KIO/KIA gaw kam nna gap hkat jahkrup ai lam mahkra hpe hkapla yang shut mai nga ai. Rai nna KIO/KIA gaw ya bai simsa lam la kau nna hpa baw matut galaw na?
Myen dap ni gaw amyu bawsang ni hpe Garan Nna Up (divide-and-rule) ladat hpe lang nna shakri nga ai, ya gap hkat jahkring simsa lam sa jahta dat jang KIO/KIA kata nkau ni gaw “matut gap na, nkau ni gaw gap hkat jahkring simsa lam la na”, ndai zawn n ru n ra byin shangun nga ai. Tinang kata myit n hkrum jang she Myen ni aloi sha up sha lu na rai nga ai, hpyen wa ra ai gaw dai rai nga ai.
Myen dap ni gaw KIO/KIA hte bawng yu nna jahkrup lu jang gaw amyat re, n lu tim asum n re.
KIO/KIA hku nna Myen hte gap hkat jahkring simsa lam la na hpe hkap la sai lam shiga dap de Du Kaba Gun Maw shana wa sai, ya Myen hte simsa lam la na myit hkrum wa ai gaw, “Mung shawa ni grai jamjau wa ai majaw” ngu ai gabaw npu e sawn nga ma ai. Mung shawa ni a myit hta hpa baw rawng ai hpe July shata 12 ya shani na Laiza zuphpawng hta azin ayang tsun dan lai wa sai re. Jamjau tim Myen a mayam prat kawn na lawt hkra shakut na matu naw kasat ga nga tang madun wa sai, jamjau tim jamjau u ga hkam sharang nna naw shakut na lam htawng madun wa sai.
KIO/KIA hku nna J.P mung shawa a ga madat na i, Myen dap a ga madat na i?
Gap hkat jahkring ngut jang Myen hte mung masa bawngban na hte prat tup simsa lam galaw na tsun nga sai. Myen gaw KIO/KIA hpe galoi wa mung masa jahta a ni?
Shawngdaw de gap hkat jahkring simsa lam la ai majaw tat sum kau ai lam ni kade ram law sai hpe gaw n dinglik yu sai kun? Simsa lam la ai laman KIA hpyenla law law sat hkrum mat sai, ramma ni law law kani ya tai ra mat ai, Jinghpaw htinggaw law law dumbri dumbra byin mat ai, laban launa law law hpaga hkrat mat ai, anhte simsa lam la ai majaw hpabaw amyat lu a ni? Myit yu ga.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Myen auya hte laknak lang Rawt Malan hpung ni a lapran simsa lam tam komiti ningtau ningbaw Aung Minn gaw shat sha hpawng ga’ang kaw na hkyi Makai (or) hkyi makai gam garan ya hkawm ai wa rai nga ai.
Aung Minn wa hpai garan ya hkawm ai HKYI MAKAI hpe Rawt Malan hpung nkau mi gaw MUK MAKAI shadu nna mungdan ting gap hkat jahkring sign shawng htu mayu kyin gadau taw nga ma ai. Ga shadawn KNU/KNLA hte RCSS/SSA ni gaw Aung minn wa hpai hkawm ai hkyi makai hpe muk makai shadu nga ma ai.
Thein Sein wa gaw dai hkyi makai hpe n manam hkawn hkra atsawm sha shachyip shakya mawn sumli tawn nna Rawt Malan hpung ni hpe tsun shanyam ap ya na matu Aung Minn wa hpe lit jaw shatsam tawn ai rai nga ai. Dai Makai (ahtuk) hpe ndai ten hta rai nhpaw shi ai, mungdan ting gap hkat jahkring sign lu htu shangut ai hpang she aten masa hpe yu nna hpaila tam nna hpaw dat na hku rai nga malu ai. Ya pyi gaw Aung Minn wa hpai gumlet hkawm ai nau na wa ai majaw dai MAKAI (ahtuk) nau nchyip wa sam sai, loi li manam hkrang pru wa magang sai. Gasat ra ai maigan hpyen nnga ai re raitim 25/02/2014 ya shani Mikhtila mare makau kaw galaw ai myen asuya a hpyen shaman shakyang lamang gaw Rawt Malan hpung ni hpe mungmasa hte hparan na malai hpyen masa hte ginchyum dat shakre kau na ngu ai masing nan rai nga malu ai. Mungdan ting gap hkat jahkring sign htu ngut ai hpang mungmasa jahta nhkrum hkraw jang, 2008 constitution a kata de nlu gang bang la jang, dai MAKAI (ahtuk) kata kawn Minn Aung Hlaing pru wa na ra ai.
Ndai hte seng nna tsaw ra ai laika hti shawa masha hkawp myit su kaji kaba ni hpe teng byin ai mabyin langai mi hte la’kap nna garan gachyan mayu ai re. Lai wa sai 1971, 72 ning daram hta re, dai ten hta lahta sam mung hpe laidi nna Thai mungdan kaw na sinat laknak ni sa hpai la garum ai kaw na du wa ai VDF gyijum (xxx) gaw lam lapran kaw byin ai mabyin ni ngai hpe wa tsun dan ai. Gahtawng langai mi kaw du ai shaloi nta langai mi kaw shanhte shadu gun ai shat wa jawm sha na matu SHAT SHA HPAWNG GA’ANG KAW hpyenla langai mi HKYI MAKAI hpaw dat ai majaw dai wa hpe yawng jawm htawng matsut tawn ga ai nga nna ngai hpe wa tsun dan yu ai. Manang ni yawng masin loi kawp mat ai hpang dai hpyenla wa hpe atsawm san yu yang dai hpyenla wa ndai hku tsun ai da.. e.. ngai mung Balawng num ni malap da ai LENGHPUN MAKAI rai na re ngu nna hpunpawt langai mi kaw taw nga ai MAKAI hpe atsawm sha hta gun nna nanhte myitrum ni yawng hte shat sha ai shaloi yawng hpe jaw sha mayu ai majaw re law nga nna bai tsun tawngban wu ai da.
Dai hte maren daini Aung Minn wa shakut ningwan hkawm nga ai mungdan ting gap hkat jahkring sign htu lamang mung dai SHAT SHA HPAWNG GA’ANG KAW NA HKYI MAKAI hte bung wa na masa nga ai. Dai majaw Aung Minn wa hpai ya ai MAKAI kata kaw gaw HKYI (Minn Aung Hlaing) wa rawng taw nga ai re hpe dum ga. Yawng jawm htawng matsut kau na matu jin jin hkyen tawn ga.
By-Sau Nan Du
JPKS link


text:
Shut taw nga ai shinggyim uhpung uhpawng langai hpe jasu dat ai bungli rai nga ai.
Shinggyim uhpung uhpawng langai a shut taw ai hpe shajaw na bungli gaw loi ai lam n rai nga ai.
Madu Yesu prat hta Yuda htung lailen ni gaw n dum shami Karai Kasang sharawng awng ai hte nhtan shai wa nga ai. Raitim, dai ten na Yuda uhpung uhpawng ting gaw jaw (htuk dum, manu dum taw) ai hku sha shadu nna, hkan galaw nga ai rai nga ai. Dai ten na Yuda uhpung uhpawng hpe woi awn nga ai Tara Jawng Sara kaba ni hpe yu maya masha langai mi ninghkap na ngu ai gaw Si Ari hkrum na re hpe chye da chyalu rai nga ai. Raitim, n tsun n ngut, n galaw n byin ai re majaw, Madu Yesu gaw si hkam nna galaw lai wa sai. Dai majaw mung dai ni anhte ni Madu a si hkam nna jaw da ai Chyeju tara ngu ai asi hpe di sha lu sai n rai ni?
Rawt Malan galaw ai masha shagu gaw machyi hkrum ra nga ai. Tengman ai Rawt Malan Ningbaw ningla ni hta galoi mung asi ngam da ai hpe mu lu nga ai. Inglik hpe rawt malan lai wa ai Mungdan grai law ai raitim Gandhi wa gaw shanhte a Mungdan hpe shanglawt jaw da lu ai hta n-ga, Mungkan shawa hpe mungga law law jaw da lu nga ai.
Dai hte maren American shanchyang ni hpe rawt malan woi ai Martin Luther King mung sat hkrum sai raitim, dai ni Obama zawn re ai shanchyang langai American Gumsan tai wa sai hta n-ga shi a "I have a dream" ngu ai Mungga gaw Mungkan shawa yawng hpe n-gun jaw nga ding yang rai nga ai.
Dai ni anhte amyu ni rawt malan ai mung, Myen Mung, Mungchying shawa yawng hpe Mung Masa law law sharin ya nga ai hpe mu lu nga ai. Federal ngu ai mung Myen mung e n na ga, n sharin ga ai grai na sai raitim, dai ni Myen Amyusha ni law law mu yu, hti yu masai. Human Rights ngu ai mung anhte machyi hkam nna law law tsun kajai wa ai majaw, Myen amyusha ni hti wa masai. Ethnic Rights ngu ai ni mung Myen Mung shawa nkau na ga, hti ga masai.
Ya ten anhte machyi hkam ai aten raitim, lani mi anhte gaw yawng a ninghtoi tai wa na kam nngai.... shakut nga ga law...
Hti shawa yawng hpe Karai Kasang shaman ya u ga....
Rev. Hkalen Tu Hkawng


text:
Laimat wa sai 1990 a shawng daw de na,Hugawng pa a lam hpe ngai naw kahtap ka mayu ai, Daw hte daw matut mat wa na re.
Daw (1) Hpun sau maw,Jamaw,Jahpraw maw awng lawt Mare
Hugawng ga na awng lawt Mare gaw,Moishawng de N bawn Mung du ni up hkang ai shara re,Nbawn pyisa ga gaw ya na gala mung(india) du hkra lawm nga ai,mungdu ni up hkang ai prat lai mat wa ai hpang shanglawt prat e sinna gin wan gin jaw Dai hpa ning htawn,Awng lawt mare ngu nna bai up hkang sa wa ai re.Shawng daw de Awng lawt mare gaw Kahtawng (7 ) lawm ai buga re.Dai kahtawng ni gaw: Awnglawt,Hka wan,Maw hkawng,yulen,Hkamau hku,Dingrin Kawng,Hting nan Kahtawng ndai ni re.
Mura hpun sau, prat e Awnglawt mare gaw mying Kaba wa sai,Buga shagu na Myu hkum hkra du wa sai.Hkaw hta bum,Chyau mawng Bum na Mura Hpun sau a Majaw Prat galai Lauban Byin nna Mare kaba de htawt mat ai ni lawlaw rai sai,
Jamaw ,moi shawng daw de Kap dup hka,Gadu rum,shanu hka,Hkan na ja ni gaw N gun hteng ai bye hte Ja garan ai lamuga ni re nga jau man bu ni tsun nga ma ai,Kapdup hka na ja maw gaw moi myen,gala hkaw hkam prat Chyaloi nhkoi kaw na htu sha nga sai ja maw ni re lam, ya du hkra ja nhkum ni sakse nga ai lam mu lu nga ai.
Majan prat,
Moishawng de Danai hku lachyau hkawng,Hkamau hku tsau dam,Nbawn pisa gaw hkying htawng mare re nga nna Jauman bu ni tsun ma ai.Rai tim prat galai shagu Dam,ari hkrum tsinyam katut sha sha re ai gaw hugawng dung ni re lam mung tsun ma ai,Majan prat e Japan majan e sat sharu hkrum,English prat e Mung du ni masu hkrum,Myen Mung paliman prat e Mung du ni hpe Myuchyit tahkin myanmar ni e baw doi hkrum,Masala pati prat e Shang lawt hte myen gasat anut hkat ai kaw Mung Masha ni Wuloi ,dumsu lahkawng daru hkat ai kaw tsing du pa mwi ai hpa shamyit hkrum,Ya majan simsa lam la nna ngwi pyaw ten e labupan Katsi majan kaw bai hkrat sum re hpe mu lu nga ai.
Salang dingla usa nkau myi tsun ai Hugawng pa gaw manu dan ,nhprang sut rai ni hte hkum tsup ai shaman chye ju lu ai Wunpawng hka nan re,lusha sumhpa,nai mam magai ngai ai sutring sut chying sut chyat hting nu re,Rai tim hugawngpa@Majan pa mung re nga tsun ma ai,
Mying gum Hkawng ai ni mung gaw dan pru,
moi shawng daw de gaw alawng awk yang mung dan up,myu hpe woi awn ai ni pru wa wa re nga hkai tsun dan ma ai,hugawng mung du 12 hta na langai ngai gaw rai na sai,
yadai ni naw gum hkawng ai gaw, nang ngai yawng chye lu ai.sutdu Majoi Gin tawng Yup zau hkawng rai nga mali ai law.
Hpaji masa lam , gaw hugawng pa e ning tawn ai lam nmu lu ai ram re.rai tim Hparat lam hta Kung hpan ai ni mung gaw Nga lai wa sai hpe chye lu ai.
ya na prat-Hkau nbwi sam a blob na awnglawt jawng a lam kadun myi,
Ngai chye lu ai ram Awnglawt jawng ma ni gaw,Ya England e hpaji sharin nga ai ,bumsinwa
,USA e hpung tau Galaw nga ai Hpau wung Brang,ya Blog ka nga ai Hugawng,nkau mying malap taw nga ai,hpang de matut na.
ngai hugawng hte ya England kaw hpaji shakut nga ai manang wa mung dai hkau nbwi tsun ai ram pyi nre ai Kawa gin sum jawng ,Kawa lahkum 2 yep di nna sharin ai jawng hta lung lai wa yu sai wa re.
an hte jawng lung ten e Jawng ting rai yang texbook,laika kanu 1 sha nga ai majaw shani shagaw laika kanu kaw na tinang a laika buk kaw bai copy ka bang la ra ai prat ya du hkra a masting ngu dum nga nngai re.
shani gaw jawng sa,shana daw de yi sum hkau na de bai garum rai nrau nhtau rai shakut laiwa ga sai.Ginhtawng jawng dat ten gaw magwi dabang,ja dabang,hugawng mangai(nwaipan dabang) de bungli galaw ra ai ten ni rai nga ai.Awng lawt ga na npyaw dik gaw lanam na ta ,Hkumpup hte ,wawt,Machyi mayan ni wa re sai,myit dat yang ahkup she nga ai yaw.
Ngai grai matsing ai gasi gaw: moi an hte hpe hpaji sharin ya lai wa sai,Salng kaba Wana yaw Htung tsun ai,Hpaji ngu gaw: Walawng zawn re kaw,rai rai,Ulawng zawn re kaw rairai,nam dum zawn re kaw wa rairai, Gara kaw wa myi rarai ,sharin chye la lu na sha ahkyak re,nga an hte hpe n gun jaw lai wa yu sa.
An hte a jawng up Sara Kaba Hpau wung Tang Gun Tsun ai" nan hte hpe sara laika sharin dat ya ai gaw Basic ,hpang dat ya ai sha re,chye hti chye ka sai kaw na gaw nan hte hti nna jat la mu Mung kan ting laika buk kaw rawng ai.sanpoi awng nna sha hkum myitdik nga'' nga nna jawng dat ten num htet ga ni naw dum nga ai.
Daw (2) Hpe ten lu jang matut na,


text:
29 March 2010
William Henry Roberts (1847-1919)
Missionary, born October 25, 1847, in Botetourt Springs, Virginia. Roberts attended Roanoke (Va.) and Richmond colleges, and graduated from the Theological Seminary in Chicago. He served with the Confederate Army during the Civil War. He was a missionary under the American Baptist Missionary Union in Bhamo, Burma, from 1879 until 1913, serving among the Kachins. He wrote Pioneering among the Kachins (Boston, 1911). He retired in 1917. Died December 24, 1919.-- The United States in Asia: a historical dictionary
Posted by KBG at 8:48 PM 0 comments
Labels: Biography
27 March 2010
Myen mung gaw October, shing n-rai, November shata hta ra lata poi galaw na
Myen mungdan asuya gaw, mungdan a ra lata poi hpe October jahtum na bat, shing n-rai November praw na bat, hta galaw sa wa na hku hkyen lajang nga ai lam, lahta tsang salang langai AFP hpe tsun ai lam hta lakap nna chye lu ai.
Dai ra lata poi hta shang shingjawng lawm na salang (candidate) ni hpe mung, tinang a mungmasa hpung ni hpe tara shang masat jahpan bang ngut ai hpang, shata (6) daram gaw ‘campaign’ galaw hkawm na matu aten lu na re ai lam hpe mung chye lu ai.
Hpyen asuya hku nna gaw, ra lata poi galaw na n-htoi hpe tara shang n-dau shana ai lam rai n-galaw shi ai rai tim, ndai ra lata poi hta, Daw Aung San Suu Kyi hte hpawn, mungmasa lam hte seng nna htawng hkrat yu sai kaga myitsu salang ni kadai mung, shang shingjawng lawm n-mai na matu, ndai shata praw daw hta ndau shabra dat ai ra lata poi ritkawp (election laws) ni hta a-dan sha mu lu nga ai.
National League for Democracy (NLD) hku nna gaw “ra lata poi ndai hta shang shingjawng lawm na/n-lawm na” ngu ai lam hpe dawdan masat ai lam n-galaw shi nga ai rai tim, lama wa na, shang shingjawng lawm na matu dawdan wa ai rai yang pyi gaw, numbat langai hku nna NLD galaw ra na lam gaw, Daw Aung San Suu Kyi hpe shawng uhpung kaw nna shapraw kau ra na lam rai nga ai lam hpe mung, uhpung uhpawng nnan masat jahpan bang ritkawp (new party registration laws) ni hta tsun da nga ai rai.--The Straits Times
Posted by KBG at 3:48 PM 0 comments
Labels: General News
13 March 2010
Mungkan hta sut su dik htum ai masha marai (10)
Forbes Magazine hpe lakap nna tsun ga nga yang, mungkan ntsa hta sut su dik htum ai sutdu marai shi (10 richest people in the world) gaw, lawu de na hte maren rai nga ai.
1. Carlos Slim Helu Mexico
US$53.5 billion sut su ai, asak (70) ning re ai, sahte kummi wa (tycoon) ndai gaw, dai ning na jahpan hta numbat (1) sut su dik htum ai wa rai nga ai. Shi gaw Latin America hta kaba dik htum ai “mobile phone company” hpe madu da ai wa mung rai nga ai zawn, lai wa sai shaning na jahpan hta numbat (3) shara hpe madu da ai wa mung rai nga ai.
2. Bill Gates United States
US$53 billion sut su ai, asak (54) ning re ai, “software” ninghkring mung rai, masha hpe tsaw ra matsan dum chye ai wa (philanthropist) mung rai, re ai Bill Gates gaw, Carlos Slim a jan jan rai nna sut su rawt jat wa ai lam a majaw, dai ning na jahpan hta numbat (2) shara de du mat ai lam rai nga ai. Nampan htu tsi (vaccine) hte seng nna sawk sagawn ai lam, matsan mayan re ai mungdan ni hta nga ai shinggyim nau na ni tsi ndai hpe jai lang akyu jashawn la lu hkra sa ya ya re ai lam, ni hta ahkyak madung arang bang nna shamu shamawt nga ai lam hpe, “Bill & Melinda Gates Foundation” hpe lakap nna chye lu ai.
3. Warren Buffett United States
US$47 billion sut su ai, asak (79) ning re ai, American mungdan masha sutdu ndai gaw, dai ni na mungkan hta numbat (3) ngu na sut su dik htum ai wa rai nga ai.
4. Mukesh Ambani India
US$29 billion sut su ai, asak (52) ning re ai, Kala mung na sutdu ndai gaw, dai ning na jahpan hta numbat (4) ngu na sut su dik htum ai wa rai nga ai.
5. Lakshmi Mittal India
US$28.7 billion sut su ai, asak (59) ning re ai, Kala mung na hpri gang (steel) lauban wa gaw, ya yang e mungkan hta numbat (5) ngu na sut su dik ai wa rai nga ai.
6. Larry Ellison United States
US$28 billion sut su ai, asak (65) ning re ai, American mungdan masha sutdu ndai gaw, ya yang e mungkan hta numbat (6) sut su dik htum ai wa rai nga ai.
7. Bernard Arnault France
US$27.5 billion sut su ai, asak (61) ning re ai, French sutdu ndai gaw, mungkan hta numbat (7) ngu na sut su dik ai wa rai nga ai. Shi gaw mungkan bu hkawm lam (tour) magam bungli dap, shingjawng sumpan li (yatch) shachyaw dap, pyaw hpa hkali (luxary boat) galaw shapraw dap, ni hpe mung madu da ai wa rai nga ai.
8. Eike Batista Brazil
US$27 billion sut su ai, asak (53) ning re ai, College jawng pyi n-lu shangut la lu ai rai tim ‘mungkan hta sut su dik htum ai wa byin tai wa lu hkra’ ngu ai myit jasat hte shakut shaja sa wa ai sutdu ndai gaw, ya yang e mungkan hta numbat (8) ngu na sut su dik htum ai wa rai nga sai. Lai wa sai shaning na jahpan hta numbat (53) shara kaw rai nga ai kaw nna, dai ning na jahpan hta numbat (8) shara de du lung wa ai lam hpe yu yang, ram ram a lahta de lawan ai hku rawt jat wa nga ai lam hpe mung, mu chye lu nga ga ai.
9. Amancio Ortega Spain
US$25 billion sut su ai, asak (74) ning re ai Spain sutdu ndai gaw, ya yang e mungkan hta numbat (9) ngu na sut su dik ai wa rai nga ai.
10. Karl Albrecht Germany
US$23.5 billion sut su ai, asak (90) ning re ai, gat seng kaba (supermarket) madu, German sutdu ndai gaw, ya yang e mungkan hta numbat (10) ngu na sut su dik ai wa rai nga ai.--Forbes
Posted by KBG at 3:39 PM 1 comments
Labels: General News
Subscribe to: Posts (Atom)


text:
Myen mungdan hpe shanglawt jawm la tawn ai shani kawn daini du hkra Anhte masha jahpan nlaw ai amyu bawsang ni hpe dip gamyet up sha taw nga ai myen asuya hpe du manat tawn lu ai mungmasa hpyen man gaw.. Wunpawng Mungdan Shanglawt Asuya KIO/KIA hku nna ndai ten hta hkrang shapraw taw nga ai dawdan masing rai nga ai.
(1) Myen mungdan kawn galoi mung n-ga garan pru ai, ngu ai hpe galoi mung sign htu na nre, ngu ai dawdan masing.
(2) Ngang grin ai simsa lam lu na matu tengman ai mungmasa mahtai myit hkrum lam lu hkra shawng bawngban na, ngu ai dawdan masing.
(3) Gasat gala yawm mat wa na matu lahkawng maga a lapran kaw yu gawn jep hpung tawn na, ngu ai dawdan masing.
(4) Machyoi hpa ji hpung hpaw nna mungshawa shang lawm lu ai dawdan masing.
(2) Ngang grin ai simsa lam lu na matu tengman ai mungmasa mahtai myit hkrum lam lu hkra shawng bawngban na, ngu ai dawdan masing.
(3) Gasat gala yawm mat wa na matu lahkawng maga a lapran kaw yu gawn jep hpung tawn na, ngu ai dawdan masing.
(4) Machyoi hpa ji hpung hpaw nna mungshawa shang lawm lu ai dawdan masing.
LAWNGLAM No.1
Myen mungdan kawn galoi mung n-ga garan pru ai, ngu ai hpe sign htu kau dat jang gaw Anhte hpe madaw myen asuya ni hta’ni hta’na du manat tawn hkrum ai amyu ni byin mat na. Lachyum gaw myen asuya ni kaning di roi sha, dip gamyet sha tim hkam sha, mana sha na saga ai ngu nna hkam la ai hte bung mat na. Dai majaw KIO/KIA gaw n-ga garan pru na matu galoi mung sign htu na nre.
Myen mungdan kawn galoi mung n-ga garan pru ai, ngu ai hpe sign htu kau dat jang gaw Anhte hpe madaw myen asuya ni hta’ni hta’na du manat tawn hkrum ai amyu ni byin mat na. Lachyum gaw myen asuya ni kaning di roi sha, dip gamyet sha tim hkam sha, mana sha na saga ai ngu nna hkam la ai hte bung mat na. Dai majaw KIO/KIA gaw n-ga garan pru na matu galoi mung sign htu na nre.
LAWNGLAM No.2
Ngang grin ai simsa lam ngu ai gaw.. tengman ai, lu ging ai, lu nan lu ra ai mungmasa ahkaw ahkang ni hpe lahkawng maga maren mara hkam la lu jang she ngang grin ai simsa lam mai lu ai. Daini Annau ni hpyi taw nga gaw.. nmai byin ai hpe hpyi taw nga ai nre. Nnga ai hpe hpyi taw nga ai mung nre. Nga taw chyalu Panglong ga sadi hte maren lu nan lu ra ai hpe hpyi taw nga ai she re. Dai majaw tengman rap ra ai mungmasa ahkaw ahkang lu na matu mungmasa shawng jahta ra ai.
Ngang grin ai simsa lam ngu ai gaw.. tengman ai, lu ging ai, lu nan lu ra ai mungmasa ahkaw ahkang ni hpe lahkawng maga maren mara hkam la lu jang she ngang grin ai simsa lam mai lu ai. Daini Annau ni hpyi taw nga gaw.. nmai byin ai hpe hpyi taw nga ai nre. Nnga ai hpe hpyi taw nga ai mung nre. Nga taw chyalu Panglong ga sadi hte maren lu nan lu ra ai hpe hpyi taw nga ai she re. Dai majaw tengman rap ra ai mungmasa ahkaw ahkang lu na matu mungmasa shawng jahta ra ai.
LAWNGLAM No.3
Myen asuya hte gap hkat shawng jahkring nna tengman ai mungmasa mahtai lu hkra dara la ga ngu ai gaw.. Yupmang kaw na nga ka, Shingran kaw na tsa pa, (or) Hka ntsa e sumla soi ai hpa sha re. Bai nna mye asuya hte gap hkat jahkring na matu maisau pa ntsa kaw sign jawm htu ai lam gaw shanhte myen ni mungmasa amyat htuk la na matu hte Anhte hpe mara tam na matu sha re. Dai majaw lahkawng maga a lapran kaw gasat gala gawnjep hpung tawn nna jumtek kau ai gaw madung rai nga ai.
Myen asuya hte gap hkat shawng jahkring nna tengman ai mungmasa mahtai lu hkra dara la ga ngu ai gaw.. Yupmang kaw na nga ka, Shingran kaw na tsa pa, (or) Hka ntsa e sumla soi ai hpa sha re. Bai nna mye asuya hte gap hkat jahkring na matu maisau pa ntsa kaw sign jawm htu ai lam gaw shanhte myen ni mungmasa amyat htuk la na matu hte Anhte hpe mara tam na matu sha re. Dai majaw lahkawng maga a lapran kaw gasat gala gawnjep hpung tawn nna jumtek kau ai gaw madung rai nga ai.
LAWNGLAM No.4
Annu ni hte myen asuya byin ai manghkang gaw mungmasa manghkang re. Daini na mungkan hta mungmasa manghkang hpe tengman ai hku dawdan la lu na matu mungmasha hte media a madi shadaw ai lam grai ahkyak nga ai. Dai majaw Annau ni tengman ai nsen langai hte shakut ra sai. Machyoi hpa ji hpung hte media kawn mungmasha a madi shadaw ai lam lu la nna Annau ni myit mada nga ai Awmdawm ahkaw ahkang hpe teng sha lu la na re.
Annu ni hte myen asuya byin ai manghkang gaw mungmasa manghkang re. Daini na mungkan hta mungmasa manghkang hpe tengman ai hku dawdan la lu na matu mungmasha hte media a madi shadaw ai lam grai ahkyak nga ai. Dai majaw Annau ni tengman ai nsen langai hte shakut ra sai. Machyoi hpa ji hpung hte media kawn mungmasha a madi shadaw ai lam lu la nna Annau ni myit mada nga ai Awmdawm ahkaw ahkang hpe teng sha lu la na re.
Sau Nan Du
By-JPKS


text:
Myen mungdan simsa lam hpe gade gawgap mayu tim, 2008 ning Constitution hte U Thein Sein gaw, ndai Miwa dingla hte dumsu shazai kanu hpa rai nga ai.
++++++++++++++++++++++++
Daini myen mungdan kata byin taw nga ai mungmasa, hpyen masa, sut masa, manghkang ni hpe hparan na matu kyin kinjup chyat taw nga ai Thein Sein hpe yu nna, lai wa sai 1974 ning hta KAGAM BUM Yi hku yi kaw na tsawm ra tsaw ai u’gawn machya ntsa kaw miwa dingla langai mi shani ting marawn jahtau jamjau taw nga ai hpe shingran mu dat n-ngai.
Mabyin
Kagam bum gaw Myitkyina, Manmaw lam, Gang Dau Yang mare a sinpraw maga kaw shanu nga ai ram ram kaba tsaw ai bum-marawn langai mi rai nga ai. Dai kagam bum hte makau grup yin hkan nga ai kahtawng ni gaw, N’ting Laika, Kagam, Nhkram, Sama ni rai nna, yawng ngu na daram gaw jijaw natjaw ai ni hkrai rai ma ai. Ndai kagam bum mare grup yin hta gaw mungmasa mayak mahkak amyu myu a majaw nlu hkang zing mat ai DUMSU SHAZAI grai nga ai re.
1974 ning ginhtawng ta a lani mi hta nye a nta bu’ga Gang Dau Yang mare kaw nna Kagam Bum mare kaw nga ai jinghku ni a Mang makoi poi de kabung wa dum na matu manang tsawm ra mi hte lung mat wa n-ngai. Shana de anhte mare kaw du shang wa ai shaloi, Sansaw sumpan htaw dut hkawm ai miwa dingla re nga ai wa mung gumra (3) hte du shang wa ai hpe mu dat ga ai. Anhte sumtsan kaw nna kabung wa dum na ni (kabung wa ai ni) mare baw (numshang) kaw ningsin jasin la nna, anhte mare baw (numshang) kaw du taw nga sai lam hpe sinat dumhpau nsen ni hte nsim nsa matut manoi gap kapaw sharu dat jang, madu jau man bu ramma mahkawn shabrang ni mung, anhte na saga ai ngu ai lachyum hpe nhtang shana ai hku nna sinat dumhpau nsen ni hte matut manoi gap shangoi dat ma ai. Dai hpang chyahkring mi rai yang malum tsa’hku, tsa’pyi, shantawk matep ni hte kabu gara sa hkap tau la ma ai. Anhte kabung wa ai ni mung mang makoi poi galaw ai nta kaw du shang wa ai hte galang ta kabung dum bang mat wa saga ai. Shana yuptung lai ten daram hta dai mare kaw na ramma ningbaw wa gaw anhte hpe san ai, nanhte kaw na shabrang ni hkum ai kun? anhte kaw na num mahkawn marai (6) mat taw nga ai, hpawtni naw galaw ra ai bungli grai naw law ai majaw re nga nna san ai majaw, ngai mung masha jahkum yu yang anhte a masha ni mung yawng hkum taw nga ai. Dai hpang ramma ningbaw wa matut jep sagawn yu yang, Sansaw sumpan htaw dut hkawm ai miwa dingla mung mat taw nga ai lam hpe chye lu ai.
Jahpawt nhtoi mung htoi wa sai majaw madu jauman bu ramma ni hte anhte manam ni bungli garan nna, nkau mi gaw mat taw nga ai Jinghpaw num mahkawn (6) hte Sansaw sumpan htaw dut hkawm ai Miwa dingla wa hpe tam na matu lit la, nkau mi gaw dai shani naw galaw ra ai NDAW GAHKRANG lamang, CHYING CHYAI AI lamang hte SHADULU SHADUSHA bungli ni lit la na matu bungli garan ngut saga ai. Dai ahkying aten hta Kagam Bum yi hku yinwang kaw na grai tsaw ai u’gawn machya ntsa kaw Jinghpaw num mahkawn (6) hte Miwa dingla byin taw nga ai mabyin gaw, He… a-gu Miwa dingla, machya ntsa de lung wa rit, tsa chyaru, tsa’mai ni naw shawng lu sha chyai ga i? lu hkru sha hkru ngut jang she laga lam bai matut pyaw chyai ga i?
Aten tsawm ra na hkra lu sha chyai ai hpang Miwa dingla mung nang hprim hpram wa sai hte maren, ndi nda baili baila rai nang malap taw nga ai ten hta…
-Ning Bawk, ning Bawk, gyit u, gyit u, ndai Miwa dingla hpe..
-Hpa baw hte gyit na, ning Hkawn?
-Hkum a-nya sha taw nga mu, dai nang kyit tawn ai shingkyit hte gyit u le e. (dai ten ni hta Kagam Bum num ni kyit ai shingkyit gaw sumpan ahkyeng re.)
-Nau nan hpyau ai Miwa dingla ndai, shi a sansaw sumpan hte Jinghpaw num ni hpe galai roi kau mayu ai Miwa dingla hpe atsawm ngang ngang gyit majaw tawn da ga.
Kagam Bum mahkawn ni Miwa dingla hpe u’gawn machya ntsa kaw atsawm sha gyit majaw tawn da nna n-gup mung matsut tawn da ya ngut masai. Dai hpang shanhte yawng mung machya ntsa kawn yu mat wa nna machya ntsa de lung ai lakang hpe mung gang jahkrat dawm kau da masai. Kagam Bum mahkawn ni wa mat ai hpang, nhtoi htoi wa ai hte rau yi shingnawm de nna yan pru wa ai DUMSU SHAZAI wuhpung ni gaw dai yi wa hte u’gawn machya a npu hkan de hpawng taw nga masai, ang sha-a dumsu shazai kanu langai gaw dai u’gawn machya npu kaw kasha shangai kyin taw nga ai. Miwa dingla dum hprang wa nna shi hpe gyit tawn ai sumri lu raw kau na matu shi hkrai shi kyin kinjup chyat taw nga lu ai. N-pu kaw kasha shangai taw nga ai dumsu shazai kanu mung machya ntsa de yu nna pawt sindawng share taw nga sai. Dumsu kanu mung dai shaloi sha shangai tawn ai kasha lam rai n chye hkawm shi ai re majaw hprawng mat wa mung nmai nga lu ai. Miwa dingla wa mung dumsu kanu htim shatsang taw nga ai majaw machya ntsa kawn yu wa nmai, Dumsu kanu mung machya ntsa de mada yu nna htim share taw nga, Miwa dingla mung machya ntsa kawn Kagam mahkawn ni hpe pawt marawn jahtau taw nga re ai mabyin hpe yi shingnawm kaw nna anhte sa mu yu ga ai. Miwa dingla wa Jinghpaw ga apai alai nga nna marawn jahtau tsun ai ga gaw, “Ki gan mu hkawoi ni e ngai na san saw sung pan ni li wan bai sa jaw mu law… a jan gaw lung wa ai hte dun su kanu gaw dulu wa ai hte…” nga nna jahpawt ting marawn jahtau taw nga ai hpe anhte myi chyaw sa mu yu ga ai. Shi tsun mayu ai gaw, (Kagam mahkawn ni e ngai na sansaw sumpan lawan bai sa jaw mu law, AJAN GAW LAWNG WA AI HTE, DUMSU KANU GAW DARU WA AI HTE.)
Dai hte maren,.. Daini Thein Sein wa hkrum katut sha taw nga ai mabyin mung, Dai Miwa dingla wa hkrum katut sha mabyin hte maren sha re. Ahkying aten gaw lani hte lani 2015 ning gaw du wa ai hte, Maga mi de mungdan kata kaw gaw kasu kabrawng htim daru wa ai manghkang gaw grau she law wa magang rai nga lu ai. Myen mungdan simsa lam hpe gade gawgap mayu tim, 2008 ning Constitution hte U Thein Sein gaw, ndai Miwa dingla hte dumsu shazai kanu hpa rai nga ai.
Sau Nan Du
By : Jinghpaw kasa


text:
Ya hkyak hkyak shi ga.
Kamram ai hpyen du kaba kawn shana wa ai.
Mana shawng shana modo 17,
mana yup tung modo 12,
yong 27 ေရလႈိင္းတဆိပ္ တစ္ဗ်ဴ ဟာ n-gun 300 jan Ja Pu,
Dabak lapran kaw but nga ma ai.
shani kaang kon Nhkram de lung na masing re.
Dai na du na re, hpot ni gaw ပဲြႀကီးပဲြေကာင္း rai sana.
yong 27 ေရလႈိင္းတဆိပ္ တစ္ဗ်ဴ ဟာ n-gun 300 jan Ja Pu,
Dabak lapran kaw but nga ma ai.
shani kaang kon Nhkram de lung na masing re.
Dai na du na re, hpot ni gaw ပဲြႀကီးပဲြေကာင္း rai sana.
Ye Howa Karai gaw an hte rau rai nga ai.


text:
Hkalam Samson ( KBC Amu Madu )
Mahta ai Chyum Laika -Hk.Hk.Lb 12:31,32- Gsh. 29:18 -Yh 8:31-32, Lk. 4:18-19
Ga Nhpaw
Nawku hpung hpe mungkan a shinggan kaw de da ai n re.
Mungkan kata hta de da ai nawku hpung re. Daini anhte makau grupyin
hta byin nga ai masa lam mahkra gaw nawku hpung hte seng ai lam
ni chyu re (Yawhan 17:18). Wunpawng sha ni a lawt lu lam gaw nawku
hpung a tsap ai Karai masa hta grai mahta nga ai. Anhte nawku hpung jai
lang ai Karai masa shut mat yang anhte a n-gun atsam hpe amyu sha lam
hta hpa asung n jashawn lu na re. Dai majaw anhte amyu sha ni a matu
akyu rawng asung shang ai ramma ni tai wa na matu KBC a Karai masa
hpe atsawm kaja jai lang ra nga ai.
I. KBC A Awmdawm hte seng ai lam
Hkalup makam gaw awmdawm (freedom) rai nga ai. Kam
sham ai ni yawng hkingjawng re. Buga a hpung hta awmdawm ahkaw
ahkang nga ai. Kaba dik ahkaw ahkang gaw, hpung shawa kaw re. Dai
majaw Myen mung gaw (tmPm&Sif) hku up hkang nga tim, KBC gaw
(Democracy) hte sa nga ai gaw Sasana hpang ai ten kaw na rai nga ai.
KBC gaw awmdawm (freedom) ngu ai hpe chye na myithkawn chyalu re.
Dai majaw Wunpawng sha ni a mung masa lam hpe yu ai shaloi KBC a
tsap shara gaw awmdawm re hpe asan mu mada ga ai.
1. English governor kaw ahkaw ahkang woi hpyi ai lam hpe KBC a
hpung up sara rai nga ai Pangmu Duwa Lahpai Zau Tu hte Hpaji Du
Maran Robin yan woi awn sai. Wunpawng myu sha Du Salang ni (56)
lawm rai, 1924 Dec 29 ya shani Yangon de sa du nna lawu na ahkaw
ahkang ni hpyi lai wa sai.
(1) Jinghpaw ginra hpe Sammung zawn laksan ginra shatai nna,
Ginwang kaba Du (Commissioner) langai san tawny a na.
(2) Hpaji lam hta hpang hkrat nga ai majaw, laika sharin jawng ni hpaw
jat ya na hte jawng ma ni hpe jawng lung jarik madi shadaw garum
ya na.
(3) Lawu mung ga hte maren tsi rung, tsi gawk ni hpaw tawn ya na hte
ja gumhpraw n hkrat ang ai sha, tsi mawan gawn lajang hkam la lu
na.
(4) Jinghpaw Bum ga hte hkai lu hkai sha hpaji hte hpaga yumga lam
hpaji sharin jawng ni hpaw tawn ya na.
(5) Amyu sha akyu ara gunhpai na hte mungdan Asuya hpe garum
madi shadaw lu na matu Amyu sha Wuhpung langai hpaw ninghtan
tawn lu na hpe ahkaw ahkang jaw na hte lam matsun woi awn ya
na.
(6) Jinghpaw amyu sha ningbaw ningla ni hpe mung, Asuya a
Parliament Rapdaw hta shanglawm lu na ahkang hpaw ya na.
2. 2012 ning (Jan 29 - Feb 1) ya Kutkai Ginwang, Kawng Hka Buga
Hkalup Hpung hta galaw ai (24) lang na KBC Kasa hpawng hta lawu
na hte maren myithkrum dawdan saga ai.
“(JHZ/K.2-2012) 119 lang
na KBC Dawdan Komiti hpawng na dawdan minutes (JHZ/D.63-2012)
hte maren, Jinghpaw Wunpawng mungdan hta Karai Kasang jaw ai
awmdawm ahkaw ahkang lu na matu JHZ shingwang ting hta 2012
ning Feb (13) ya jahpawt 6:00A.M kaw na, (14) ya jahpawt 6:00A.M
du hkra (hkying hkum 24) lusha gam akyu hpyi ai lam galaw ga ngu
yawng myithkrum sai”.
II. Awmdawm hpa majaw rai ra a ta?
1. Sasana n shang shi ten na Wunpawng sha ni
1877 ning a shawng daw de Wunpawng sha ni a nga sat nga sa gaw
n’htoi n lu tim, hkikhkam wa sai hpe Labau Sara ni tsun hta na yu ai
hte, sawk sagawn da ai laika ni nga ai hpe hti ga nngai.
Miwa mung,
Mangshi kaw nga ai Du kaba Manam Tawng sawk sagawn da ai laika
hta Wunpawng sha ni grai hkikhkam lai wa sai lam ka da ai (Hpri prat
hta Jinghpaw ni up lai wa sai lam) tsun ga nga yang Wunpawng sha ni
gaw tinang lamu ga hta tinang madu tai let nga pra wa sai labau gaw
teng sha re hpe kadai n lu nyet nga ai.
2. Sasana shang ai hpang na Wunpawng sha ni
Wunpawng sha ni kaw Sasana shang ai kade n na yang 1885 ning
hta Myen mung hpe Inglik ni zing la kau sai. Dai hpang Inglik ni gaw
kaga amyu lakung ni hpe bai zing la na shakut mat wa ai hta Jinghpaw
ni hte mung gasat hkat nna jahtum lu zing la kau sai.
Dai hpang up hkang loi na matu Myen mung kata kaw bang kau nna, India kaw na up hkang lai wa sai. Myen mung hpe Inglik ni shanglawt jaw hkyen
wa ai ten, Awng San gaw Jinghpaw mung de lung nna shanglawt
rau la na matu tsun ai. Jinghpaw Ningbaw ni nkau mi myit n hkrum
tim jahtum hta, myen hte shanglawt rau la n-htawm, Wunpawng sha
ni a ahkaw ahkang hpe myen kaw na bai la na maga de rai mat ai.
Panlung Ga Sadi gaw sakse tai sai. Sasana shang tim, Karai Kasang
hpe n chye ai Sama Duwa Sinwa Naw woi awn ai kaw Hkristan tai sai
ningbaw ni hkan mat ra ai.
Ga san gaw; Hkristan tai sai ningbaw ni hpa majaw lit n la gwi a ta?
Myen masu na hpe yawng chye tim hpa majaw ahkaw ahkang hpe shalai kau a ta? Dai ten na janmau lu sai ningbaw ni tsang 4 sha chye ai Sama wa a hpang hkan nna, daini na zawn woi jamjau hkra galaw da ai hpe kadai re ngu mara shagun na?
Dai ten na Nawku hpung a Karai masa majaw kun? (sh) Mung
masa hpe karai mung myit n lawm ai majaw kun? Daini na byin nga
masa hta htawm hpang na anhte a amyu sha ni mara shagun ai lam
n hkrum hkra anhte lit grai nga sai hpe dum ra ai.
III. Awmdawm hte Federal
Shanglawt Asuya a ningpawt ninghpang gaw dai tara hta
“Gumrawng Gumtsa Mungdan” byin wa na matu rai nga ai. KBC mung
“Karai Kasang jaw ai awmdawm ahkaw ahkang lu hkra” ngu daini du hkra
kyu hpyi nga dingyang re.
Daini Myen Mung Asuya gaw Federal hpe lachyum kaga hku chye na nga ai hpe mu lu ai. Bai Shanglawt Asuya tsun ai Federal gaw;
“bai myit shadik la na” ngu lawm ai Federal re. Myen Mung Asuya gaw
“jynfaxmifpk rNydKuJGa&;” ngu ai hpe madung tawn let shanhte up ai
Federal shabyin na sha re. Daini du hkra hpyen dap a tek jum ai hta kaga
Asuya departments ni yawng hkrit taw nga ai hpe asan sha mu lu ai.
Danleng ai sakse gaw 2012 ning June (17) ya shani Janmai Kawng IDP
Camp kaw na hpyen yan Slg.Lahtaw Brang Shawng a lam re. Bai 2015
ning January (19) ya shan KBC Laika Sasana apnawng saranum yan hpe
roi rip sat kau ya ai gaw sakse rai nga ai.
2015 ning Ra lata hta ayat hking hpun da ai hpyen Asuya a matsat
shabat maw lanyet hpe mungkan ting chye mat n-htawm, masa lam ni gai
galai shai mat lu ai.
IV. Wunpawng sha ni a awmdawm hta Karai Kasang shabyin
ya wa ai lam ni
1. Hpyen yen ni jamjau tim myit ndaw ai.
2. Ndai hpyen majan a majaw Wunpawng sha ni myithkrum ai lam lu ai
(Mungdan kata/ shinggan)
3. Shanglawt Asuya hpe kanu kawa zawn kamhpa mat ai (May 7, 2013
dat kasa ni hpe tau la ai)
4. Hpung Sara ni shawng lam de gwi gwi kyu hpyi let woi zinlum ai.
5. Asuya ni, NGO, INGO ni kadai mi sa sa, Hpyen yen ni gwi gwi n hkrit
n tsang tsun gwi ai.
6. KBC Nawku hpung ni yawng Myo kata Buga hpung Nawku dawjau ai
kaw amyu sha ningbaw ningla ni a mying gang let gwi gwi kyu hpyi ai.
7. Shanglawt Asuya kaw na nat jaw ai hpe Asuya ni aming hte dawm kau
nna, kyu hpyi na lam hpe lang hte lang lajin ai lam galaw ai.
8. Majan gasat ai lam n nga sai nga nna, Asuya ni gap ya ai n’ta de kadai
hpyen yen mung n kam nga ai.
9. Asuya hte shanglawt ni bawngban ai zuphpawng ni hta anhte a
ningbaw ningla ni a tsun shaga ai lam ni gaw masan sa ai. Lachyum
sung ai.
10. (3) ning jan gasat ai majan hta hpyen Asuya ni lang ai hpyen la n-gun,
sinat kaba n-gun, n-bungli lawm ai majan ni gaw Wunpawng sha ni
yawng hpe lu shamyit kau na ram kaba la nga ai. Raitim anhte naw
hkrung nga ga ai.
V. Ndai mabyin hta Ramma ni a tsap shara
1. Hkalup makam hte KBC a Karai masa hta ngang ngang tsap na.
- Hkalup makam gaw awmdawm (freedom) re.
- KBC a Karai masa gaw hkum dingnum re majaw amyu sha,
htunghking yawng lawm ai.
2. Karai Kasang a magam bungli hpe;
(a) Nawku hpung hku mai galaw ai (Hpung magam gun ni)
(b) Mung masa hku mai galaw ai (Mung masa la ni)
(c) Hpyen gasat ai hku mai galaw ai (Hpyen la ni)
(d) Sut masa hku mai galaw ai (Sutdu ni)
(e) Hkai rem hku mai galaw ai (Hkau na sun la ni)
(f) Asuya bungli hku mai galaw ai (Jawng sara/ma, tsi rung,
departments shagu hta)
(g) Mung up hkang ai hku mai galaw ai (Up hkang du)
“Mahte 6:33 hta Shi a mungdan hte dinghpring ai hpe shawng
tam mu” ngu ai gaw Karai Kasang hpe No.1 shara kaw tawn na
magam bungli shagu hta shang lawm ai lam re.
3. Yesu Hkristu tsu ai mungga ni hte maren galaw ga
- Social Change hpe galaw ai mungga re (Luka 4:18-19)
- Kaja ai Samari a lam (Luka 10:25-37)
- Kaji dik htum ai hpe garum ai (Mahte 25:40)
Ga hpungdim
Daini na mabyin masa ni hta anhte KBC Ramma ni gaw koi yen
na lam n nga ai. Wunpawng sha ni a lawt lu lam hte du na ten na tengman
rapra tara a matu anhte nan shang lawm ra sai. Anhte lahpran kaw n tsap
ai sha, maga mi yawng jawm tsap let saw a yang, anhte awng padang kaja
lu la na re. Karai Kasang gaw Kachin ngu ai myu ni hpe Myen mungdan
galai shai shangun na matu jai lang nga ai ten mung rai nga ai law. Dai
majaw anhte KBC Ramma ni tinang hpe Karai jaw ai atsam hte mungdan
gawgap ai lam hta n hkrit ai sha, gwi gwi shang lawm wa saga.
Bai nna, anhte mu lu ai daini na mabyin ni gaw anhte Wunpawng
sha ni hpe awmdawm de woi wa ai lam dan leng nga ai. Sara kaba Ola
Hanson tsun ai, “Jinghpaw ni law mung law nga myit dai, Jinghpaw mung,
mungdan nga ai, Hkawhkam langai mi teng teng dung ra nga ai, Myitmang
sha lawan jahkrum la mu, nanhte Jinghpaw ni myitmang hkrum ai lani mi
hta Hkawhkam lu na myit dai” nga ai hpe mung bai myit yu yang asan
sha rai nga ai. Dai majaw daini na mabyin “Kachin Issue” gaw Wunpawng
sha ni hpe Karai Kasang gaw mungdan langai byin wan a maga de woi
wa nga ai Exodus nan rai nga sai law. Jahtum hku nna Chyum masa hte
hpungdim mayu nngai.
Egutu kaw Israela ni mayam tai nga ai kaw na lawt wa lu ai lam hta lam
masum lawm ai hpe mu lu ai.
1. Abraham, Isak, Yaku hte galaw da ai ga shaka a majaw re. “Covenant”
(Pru 2:23-25)
2. Karai Kasang hpe dawjau hkungga Nawku na matu re. “Worship” (Pru
8:8, 20; 9:1)
3. Mungkan a n’htoi hte sakse tai na matu re. “Mission” (Esaia 42:6;
49:6; Sh.k 98:3; Pru 9:14, 16)
Anhte Wunpawng sha ni mung Karai Kasang hpe shadan shadawng lu
na bandung tawn let gasat sa wa ai rawt malan hkrun lam gaw mungdan
langai gawgap la na lam rai nga ai law.
By Facebook
KBC kachin